open-index/open-wikipedia-markdown huggingface dataset:
จารุจินต์ นภีตะภัฏ

**ดร.จารุจินต์ นภีตะภัฏ** (22 มกราคม พ.ศ. 2493 – 12 กันยายน พ.ศ. 2551) อดีตผู้อำนวยการพิพิธภัณฑ์ธรรมชาติวิทยา องค์การพิพิธภัณฑ์วิทยาศาสตร์แห่งชาติ หรือ อพวช. 

## ประวัติ
ดร.จารุจินต์ นภีตะภัฏ เกิดเมื่อ 22 มกราคม พ.ศ. 2493 ที่ริมคลองบางซื่อ สุขาภิบาลอนุสาวรีย์ จังหวัดพระนคร จบการศึกษาจากโรงเรียนวชิราวุธวิทยาลัย จบปริญญาโทด้านกีฏวิทยา จากมหาวิทยาลัยเกษตรศาสตร์ 

ดร.จารุจินต์ มีนิสัยชอบศึกษาสิ่งมีชีวิตต่าง ๆ มาตั้งแต่เด็ก ขณะศึกษาอยู่ปริญญาโทได้มาช่วยงานกับนายแพทย์บุญส่ง เลขะกุล เมื่อจบออกมาแล้วได้เข้าทำงานในสถาบันวิจัยวิทยาศาสตร์และเทคโนโลยีแห่งประเทศไทย

มีผลงานด้านการอนุกรมวิธานสิ่งมีชีวิตต่าง ๆ ทั้ง พืช แมลง นก ปลา สัตว์เลื้อยคลาน สัตว์ครึ่งบกครึ่งน้ำ พร้อมทั้งงานวิจัยและเขียนหนังสือรวบรวมรายชื่อสิ่งมีชีวิตต่าง ๆ ในประเทศไทย รวมทั้งค้นพบสิ่งมีชีวิตใหม่ ๆ จำนวนหนึ่ง และได้รับเกียรติตั้งตามชื่อของท่าน

ตำแหน่งสุดท้ายเป็นผู้อำนวยการพิพิธภัณฑ์ธรรมชาติวิทยา องค์การพิพิธภัณฑ์วิทยาศาสตร์แห่งชาติ  ของกระทรวงวิทยาศาสตร์และเทคโนโลยี งานสุดท้ายที่ตั้งใจจะทำแต่ไม่สำเร็จเพราะเสียชีวิตเสียก่อน คือการออกหนังสือรวบรวมรายชื่อนกทั้งหมดที่พบในประเทศไทย ชื่อ *Birds of Thailand*

ชีวิตส่วนตัว สมรสกับ นางจิราภา นภีตะภัฏ มีบุตรชายและบุตรสาวอย่าวละคน
 
ดร.จารุจินต์ นภีตะภัฏ เสียชีวิตอย่างกะทันหันเมื่อวันที่ 12 กันยายน พ.ศ. 2551 ด้วยการผ่าตัดถุงใต้ตาที่คลินิกศัลยกรรมแห่งหนึ่งที่ถนนเพชรบุรีตัดใหม่ โดยหมอได้ฉีดยาชาและยานอนหลับให้ แต่แล้วจู่ ๆ ชีพจรของดร.จารุจินต์ก็หยุดเต้นลงทันทีและเสียชีวิตลงบนเตียงผ่าตัด

## พันธุ์สัตว์ที่ได้รับการตั้งชื่อเพื่อเป็นเกียรติแก่จารุจินต์ นภีตะภัฏ
* แมงมุมจารุจินต์, *Liphistius jarujini* Ono, 1988 — แมงมุมขนาดเล็ก พบทางภาคใต้ของไทย
* ตุ๊กแกป่าจารุจินต์, *[[Cyrtodactylus jarujini]]* (Ulber, 1992) — พบในถ้ำเขาหินทราย ในจังหวัดหนองคาย
* ปูป่าจารุจินต์, *[[Beccumon jarujini]]* (Ng & Naiyanetr, 1993) —  พบทางภาคเหนือของไทย
* หอยทากจิ๋วปากแตร นภีตะภัฏ, *Paraboysidia nabhitabhatai* Panha & Burch, 2001
* แมลงช้างนภีตะภัฏ, *Coniocompsa nabhitabhatai* Sziraki, 2002 — ค้นพบที่สถานีวิจัยสิ่งแวดล้อมสะแกราช จังหวัดนครราชสีมา
* แมลงวันจารุจินต์, *[[Platyroptilon jarujin]]* Papp *in* Papp, Merz & M. Földvári, 2006 — ค้นพบที่สวนพฤกษศาสตรเขาช่อง จังหวัดตรัง
* ปาดป่าจารุจินต์, *[[Rhacophorus jarujini]]* Matsui & Panha, 2006 —  พบทางภาคตะวันออกเฉียงเหนือของไทย
* ไรนภีตะภัฏ, *Trichogalumna nabhitabhatai* Mahunka, 2008 — ค้นพบที่สถานีวิจัยสิ่งแวดล้อมสะแกราช จังหวัดนครราชสีมา
* กบห้วยขาปุ่มใต้, กบห้วยขาปุ่มจารุจินต์, *[[Limnonectes jarujini]]* Matsui, Panha, Khonsue & Kuraishi, 2010 — พบได้ทางภาคใต้ของไทย

## อ้างอิง

## แหล่งข้อมูลอื่น

* จารุจินต์ นภีตะภัฏ เอนไซโคลพีเดียหนึ่งเดียว ธรรมชาติวิทยาเมืองไทย
* ปิดฉากนัก"ธรรมชาติวิทยา" สิ้น"ดร.จารุจินต์ นภีตะภัฏ" ปรมาจารย์สัตว์ปีก-สัตว์น้ำ  
* จารุจินต์ นภีตะภัฏ : ยอดมนุษย์สารพัดสัตว์

หมวดหมู่:นักวิทยาสัตว์เลื้อยคลานและสัตว์สะเทินน้ำสะเทินบกชาวไทย
หมวดหมู่:นักพฤกษศาสตร์
หมวดหมู่:บุคคลจากคณะเกษตร มหาวิทยาลัยเกษตรศาสตร์
หมวดหมู่:บุคคลจากกรุงเทพมหานคร‎‎

หมวดหมู่:นักปักษีวิทยาชาวไทย
โคลนนิ่ง คนก๊อปปี้คน

**โคลนนิ่ง คนก๊อปปี้คน** เป็นภาพยนตร์ไทย เข้าฉายเมื่อวันที่ 22 ตุลาคม พ.ศ. 2542 จากค่ายอาร์เอสฟิล์ม

## เรื่องย่อ
นิวัฒน์ (อำพล ลำพูน) คนธรรมดาคนหนึ่งต้องผจญกับเหตุการณ์ไม่ธรรมดา  เมื่อมีคนที่หน้าตาเหมือนเขาทุกประการทำร้ายและพยายามฆ่าเพื่อที่จะเข้ามาแทนที่และแย่งชิงทุกอย่าง  ทั้งเพื่อน  ครอบครัวและคนที่เขารักมากที่สุดคือเมย์ (สิริยากร พุกกะเวส) เขาจึงต่อสู้เพื่อทวงชีวิตซึ่งเขาเคยเป็นคืนมา  พร้อมกับสืบหาความลับของชายลึกลับ b-7 (อำพล/มนุษย์โคลนนิ่ง) ว่าเกิดขึ้นมาได้อย่างไร?

## หลังเข้าฉาย
ภาพยนตร์เรื่องนี้ประสบความสำเร็จอย่างดียิ่ง  ได้รับรางวัลตุ๊กตาทอง  สาขานักแสดงฝ่ายชายยอดเยี่ยม , ตุ๊กตาเงิน  สาขานักแสดงดาวรุ่งฝ่ายหญิงยอดเยี่ยม , รางวัลบันทึกเสียงยอดเยี่ยมจากสมาพันธ์ภาพยนตร์แห่งชาติ , รางวัลลำดับภาพยอดเยี่ยม  จากชมรมวิจารณ์บันเทิง , 1 ใน 5 ภาพยนตร์ไทยที่เข้าร่วมประกวดในงานมหกรรมภาพยนตร์เอเชีย-แปซิฟิค  ครั้งที่ 44

## เกร็ด
*เป็นผลงานชิ้นแรกของสิริยากร พุกกะเวส ในวงการภาพยนตร์

## นักแสดง
*อำพล ลำพูน ...นิวัฒน์/B7
*สิริยากร พุกกะเวส ...เมย์
*ดร. เสรี วงศ์มณฑา ...ดร. สมเจตน์
*เศรษฐา ศิระฉายา
* สุดา ชื่นบาน

## แหล่งข้อมูลอื่น
* โคลนนิ่ง คนก๊อปปี้คน (2542)

หมวดหมู่:ภาพยนตร์ไทย
หมวดหมู่:ภาพยนตร์ไทยที่ออกฉายในปี พ.ศ. 2542
หมวดหมู่:ภาพยนตร์โดยอาร์เอสฟิล์ม
ถนนแปลงนาม

**ถนนแปลงนาม** () เป็นถนนสายหนึ่งในกรุงเทพมหานคร ตั้งอยู่ในย่านเยาวราช ในท้องที่แขวงสัมพันธวงศ์ เขตสัมพันธวงศ์  เดิมมีชื่อว่า "**ตรอกป่าช้าหมาเน่า**" เป็นถนนเส้นสั้น ๆ ระยะประมาณ 100 เมตร เชื่อมระหว่างถนนเจริญกรุงและถนนเยาวราช อยู่ตรงข้ามกับถนนพลับพลาไชย และอยู่ใกล้กับถนนผดุงด้าว หรือซอยเท็กซัส โดยอยู่ก่อนถึงแยกหมอมีจากถนนเจริญกรุง  สาเหตุที่เรียกว่า ตรอกป่าช้าหมาเน่า ก็เนื่องมาจาก ในอดีตพื้นที่ของตรอกนี้คือจุดทิ้งขยะของย่านเยาวราช ใครที่ผ่านตรอกนี้ก็จะพูดเป็นเสียงเดียวกันว่า เหม็นเหมือนกลิ่นหมาเน่าหรือซากศพเน่า ต่อมาได้มีการตัดถนนเยาวราช ทางการได้เข้าปรับปรุงเปลี่ยนแปลงและกำจัดขยะออกไป และเปลี่ยนชื่อให้เป็นมงคลเป็น ซอยแปลงนาม และปรับปรุงขยายเป็นถนนในเวลาต่อมา 

บริเวณถนนแปลงนามนี้มีชาวไทยเชื้อสายจีนอาศัยอยู่เป็นจำนวนมาก และเป็นย่านการค้า ซึ่งในถนนแปลงนามนี้มีของต่าง ๆ ที่ขึ้นชื่อมากมาย เช่น เครื่องดนตรีจีน, ตะเกียงเจ้าพายุและของเก่า, เครื่องครัวจีน ในส่วนของร้านอาหารมีหลายอย่างที่หลากหลาย เช่น รังนกและหูฉลาม, หมูสะเต๊ะ, ข้าวต้มและอาหารตามสั่ง, ข้าวหมูแดง, ขนมจีบ, พระรามลงสรง และเป็นที่ตั้งของวัดมงคลสมาคม (อักษรเวียดนาม: Chùa Hội Khánh; ) ศาสนสถานในพุทธศาสนาแบบอนัมนิกาย

## สถานที่สำคัญที่อยู่ใกล้เคียง
*วัดมังกรกมลาวาส (เล่งเน่ยหยี่)
*สถานีวัดมังกร
*ศาลเจ้ากวางตุ้ง (สมาคมกว๋องสิวแห่งประเทศไทย)
*วัดกันมาตุยาราม

## อ้างอิง

## แหล่งข้อมูลอื่น
* เที่ยวไปกินไป @ ถนนแปลงนาม

ปแลงนาม
ปแลงนาม
โรงเรียนศรีวิกรม์

**โรงเรียนศรีวิกรม์** (Srivikorn School) เป็นโรงเรียนเอกชนขนาดกลาง ประเภทสามัญศึกษา ตั้งอยู่บนถนนสุขุมวิท แขวงพระโขนง เขตคลองเตย ก่อตั้งขึ้นเมื่อปี พ.ศ. 2506 โดย เฉลิมพันธ์ ศรีวิกรม์ และคุณหญิง ศศิมา ศรีวิกรม์ ปัจจุบันปิดกิจการ ตั้งแต่ปี 2560 พร้อมระบุว่า **โรงเรียนฯจะปิดหลักสูตรสามัญ เมื่อสิ้นสุดปีการศึกษา 2559 ในเดือนกุมภาพันธ์ พ.ศ. 2560 และยืนยันว่าไม่ได้ปรับเป็นโรงแรมหรือคอนโดฯ ยังคงเป็นสถาบันการศึกษาเช่นเดิม เพียงแต่ปรับเปลี่ยนเป็นหลักสูตรนานาชาติ ซึ่งถือว่าเป็นการพัฒนาอีกระดับหนึ่ง**

## คณะผู้บริหาร
* เฉลิมพันธ์ ศรีวิกรม์ - ผู้ก่อตั้งและที่ปรึกษาโรงเรียนศรีวิกรม์ อดีตรองนายกรัฐมนตรี อดีตรัฐมนตรีหลายกระทรวง และอดีตเลขาธิการพรรคประชาธิปัตย์
* คุณหญิงศศิมา ศรีวิกรม์ - ผู้ก่อตั้งและที่ปรึกษาโรงเรียนศรีวิกรม์ และประธานกรรมการบริษัท แผ่นดินทอง พร็อพเพอร์ตี้ ดีเวลลอปเม้นท์ จำกัด (มหาชน)
* สมชัย วุฑฒิปรีชา - ประธานกรรมการโรงเรียนศรีวิกรม์ อดีตปลัดกระทรวงศึกษาธิการ และอดีตรัฐมนตรีช่วยว่าการกระทรวงศึกษาธิการ
* ศ.ดร.บุญเสริม วีสกุล - รองประธานและผู้จัดการโรงเรียนศรีวิกรม์ และอดีตรองอธิการบดีสถาบันบัณฑิตพัฒนบริหารศาสตร์
* ทมยันตี โปษยานนท์ - ผู้จัดการโรงเรียนศรีวิกรม์ และอดีตรองอธิบดีกรมธนารักษ์
* ดร.ชัยณรงค์ สุวรรณสาร - ผู้อำนวยการโรงรียนศรีวิกรม์ และอดีตผู้เชี่ยวชาญพิเศษกรมการศึกษานอกโรงเรียน
* จารุพร แก้วมีชัยย - ผู้อำนวยการโรงเรียนศรีวิกรม์บริหารธุรกิจ
* รศ.ไกรวิชิต ตันติเมธ - ผู้อำนวยการศูนย์คอมพิวเตอร์โรงเรียนศรีวิกรม์ และอดีตผู้อำนวยการศูนย์คอมพิวเตอร์ จุฬาลงกรณ์มหาวิทยาลัย
* วิภา ชัยศุจยากร - ผู้อำนวยการสำนักงานกลางโรงเรียนศรีวิกรม์

## ศิษย์เก่าที่มีชื่อเสียง
* ภักดีหาญส์ หิมะทองคำ (หาญส์) - นักการเมือง ในสังกัดพรรคชาติไทยพัฒนา อดีตนักแสดง
* หฤทัย ม่วงบุญศรี (อุ๊) - นักร้อง และผู้ค้นพบภาพแวนโก๊ะ
* สุชาติ รังนกใต้ (เซ้ง) - นักธุรกิจ เจ้าของโครงการ บ้านจัดสรร 
* เบญจพล เชยอรุณ (กอล์ฟ) - นักร้อง นักแสดง
* อัมรินทร์ นิติพน (อ่ำ) - นักแสดง นายแบบ นักร้อง
* สหรัถ สังคปรีชา (ก้อง) - นักร้อง นักแสดง
* มณีนุช เสมรสุต (ครูอ้วน)
* วงศ์เมือง นันทขว้าง (น้ำพุ)
* ณัฐพงศ์ เปรมพูลสวัสดิ์ (คุง) - สมาชิกสภาผู้แทนราษฎรพรรคประชาชน
* พล.ต.ขัตติยะ สวัสดิผล (เสธ.แดง) - ผู้ทรงคุณวุฒิกองทัพบก
* งามพรรณ เวชชาชีวะ (เจน) - นักเขียนชาวไทย
* ศาสตราจารย์กิตติคุณ ดร.วีรวัฒน์ กนกนุเคราะห์ (ทอม) - นักเขียนชาวไทย ราชบัณฑิต สำนักวิทยาศาสตร์ชีวภาพ และ เมธีวิจัยอาวุโส สกว.
* ภาวิดา มอริจจิ (ซิลวี่ The Star 7) - ศิลปิน กำลังศึกษาคณะศิลปกรรมศาสตร์ ปี 1 สาขาดุริยางคศิลป์ เอกดุริยางคศิลปดนตรีตะวันตกด้านขับร้องเพลงคลาสสิก จุฬาลงกรณ์มหาวิทยาลัย
* วิชิด ประภาษา - นักบริหารทรัพยากรบุคคล และฝ่ายกฎหมายสมาคมนักบริหารทรัพยากรบุคคลโรงแรม HRA
* อิษฎ์อาณิก อินทรสูต (แอปเปิ้ล The Star 7) - ศิลปิน 
* ชลัฏ ณ สงขลา (หนึ่ง) - นักแสดง นายแบบ
* แคทเธอรีน ณิชารัตน์ มอร์สัน (แคท) - นักแสดง 
* ชลธิชา นวมสุคนธ์ - นักแสดง ดีเจ พิธีกร
* วริศรา ยู - (จิงจิง) Thai Supermodel 2012 
* ณัฏฐณิชา ดังวัธนาวณิชย์ (ณิชา) - นักแสดง 
* อทิตยา เครก (คลอดีน) - นักแสดง 
* เปรมอนันต์ ศรีพานิช (ฟีฟ่า เลิฟซิก)  นักแสดง 
* อรรถพันธ์ พูลสวัสดิ์ (กัน) - นักแสดงวัยรุ่น
* เทวิยาภา อุทธจันทร์ (เดวี่ cosmos) - ศิลปิน นักแสดง
* ศิริวรรณ สุกัญจนศิริ (เล็ก) - นักธุรกิจหญิงดีเด่น ผู้บริหารธุรกิจสิ่งพิมพ์รายใหญ่

## อ้างอิง

## แหล่งข้อมูลอื่น
* เว็บไซต์อย่างเป็นทางการของโรงเรียนศรีวิกรม์และโรงเรียนศรีวิกรม์บริหารธุรกิจ 

ศรีวิกรม์
ศรีวิกรม์
หมวดหมู่:สิ้นสุดในปี พ.ศ. 2560
ออลบานี (รัฐนิวยอร์ก)

**ออลบานี** () เป็นเมืองหลวงของรัฐนิวยอร์ก อยู่ห่างจากเมืองนิวยอร์ก มาทางทิศเหนือประมาณ 219 กม. (136 ไมล์) ประชากรในเมืองออลบานีมี 99,224 คน ตามสำมะโน ค.ศ. 2020

ออลบานีตั้งชื่อเมืองตามกษัตริย์เจมส์ (ขณะที่เป็นดยุกแห่งออลบานี) ภายหลังจากที่อังกฤษได้ซื้อดินแดนจากชาวดัตช์ใน ค.ศ. 1664

## หมายเหตุ

## อ้างอิง

## แหล่งข้อมูลอื่น

* 
* 

หมวดหมู่:เมืองหลวงของรัฐในสหรัฐ
หมวดหมู่:เมืองในรัฐนิวยอร์ก
แซนดีเอโก

**แซนดีเอโก** () เป็นเมืองใหญ่ที่ตั้งอยู่ที่บริเวณชายฝั่งแปซิฟิก ตอนใต้ของรัฐแคลิฟอร์เนีย ติดกับเส้นเขตแดนระหว่างสหรัฐอเมริกากับเม็กซิโก และห่างจากลอสแอนเจลิสไปทางใต้ประมาณ 190 กิโลเมตร

แซนดีเอโกเป็นเมืองที่ใหญ่ที่สุดเป็นอันดับสองของรัฐแคลิฟอร์เนีย และอันดับที่ 8 ในสหรัฐอเมริกา มีประชากรโดยประมาณ 1,394,928 คนในปี 2015 เมืองชายฝั่งนี้ตั้งอยู่ในซานดิเอโกเคาน์ตี ซึ่งอยู่ใกล้กับจุดศูนย์กลางทางเศรษฐกิจอย่างเมืองลาฮอยอา (La Jolla) และ คาร์ลสแบด (Carlsbad) จากการสำรวจของฟอร์บ เมืองซานดิเอโกนี้ก็อยู่อันดับ 5 ในเมืองที่รวยที่สุดในสหรัฐ อุตสาหกรรมหลักของซานดิเอโกคือ สิ่งทำมือ, การทหาร และการท่องเที่ยว

## อ้างอิง
 

 

หมวดหมู่:เมืองในเทศมณฑลแซนดีเอโก
แวนคูเวอร์ (รัฐวอชิงตัน)

**แวนคูเวอร์** (อังกฤษ : Vancouver) เป็นเมืองที่อยู่ในรัฐวอชิงตัน, สหรัฐอเมริกา ตั้งอยู่ทางตอนเหนือของแม่น้ำโคลัมเบีย มีประชากรประมาณ 162,400 คน

บางครั้งอาจสับสนระหว่างเมืองแวนคูเวอร์ (รัฐวอชิงตัน) กับเมืองแวนคูเวอร์ เมืองที่ใหญ่ที่สุดในรัฐบริติชโคลัมเบีย ประเทศแคนาดา เพราะมีชื่อเหมือนกัน
## อ้างอิง

หมวดหมู่:เมืองในรัฐวอชิงตัน
อุทยานแห่งชาติคลองลาน

**อุทยานแห่งชาติคลองลาน** เป็นอุทยานแห่งชาติในจังหวัดกำแพงเพชร มีพื้นที่มากกว่า 260,000 ไร่ หรือ (416 ตารางกิโลเมตร) มีพื้นที่ครอบคลุมถึง 4 ตำบลได้แก่ ตำบลคลองลานพัฒนา ตำบลคลองน้ำไหล ตำบลโป่งน้ำร้อน และตำบลสักงาม อำเภอคลองลาน ได้รับการจัดตั้งให้เป็นอุทยานแห่งชาติอย่างเป็นทางการในวันที่ 25 ธันวาคม พ.ศ. 2525 ภายในเขตอุทยานมีสถานที่ท่องเที่ยวที่น่าสนใจ อาทิ น้ำตกคลองลาน น้ำตกคลองน้ำไหล แก่งร้อยเกาะ เป็นต้น

## ลักษณะภูมิประเทศ
สภาพภูมิประเทศเป็นภูเขาสูงสลับซับซ้อน ด้านทิศตะวันออกเป็นที่ราบ ดินร่วนปนทราย ภูเขาแต่ละลูกเชื่อมโยงติดต่อกับขุนคลองลานซึ่งเป็นจุดสูงสุดในบริเวณนี้ สูงจากระดับน้ำทะเลประมาณ 1,439 เมตร สภาพป่าสมบูรณ์ เป็นป่าต้นน้ำลำธาร ต้นกำเนิดของแม่น้ำหลายสาย เช่น คลองขลุง คลองสวนหมาก ไหลรวมกันลงสู่ แม่น้ำปิง

## ลักษณะภูมิอากาศ
มีอุณหภูมิเฉลี่ยตลอดปีประมาณ 27 องศาเซลเซียส 
*ฤดูร้อน อากาศร้อนในตอนกลางวัน ในเดือนเมษายนอุณหภูมิสูงสุด 38 องศาเซลเซียส 
*ฤดูหนาว อากาศเย็นสบาย ในเดือนธันวาคมอุณหภูมิต่ำสุด 17 องศาเซลเซียส 
*ฤดูฝน มีฝนตกชุก ปริมาณน้ำฝนโดยเฉลี่ย 1,300 มิลลิเมตรต่อปี

## ทรัพยากรป่าไม้และสัตว์ป่า
สภาพป่าไม้ในอุทยานแห่งชาติคลองลาน ประกอบด้วย ป่าดงดิบแล้ง ขึ้นที่ระดับความสูงมากกว่า 500 เมตร ป่าเบญจพรรณประมาณร้อยละ 13.33 ของพื้นที่อุทยาน ส่วนใหญ่เป็นป่าเบญจพรรณผสมป่าดงดิบร้อยละ 35.60 ของพื้นที่อุทยาน นอกจากนี้ยังมีป่าเต็งรัง พบในระดับความสูงประมาณ 400–600 เมตร และป่าไผ่ เป็นต้น

พบสัตว์เลี้ยงลูกในอุทยานแห่งชาติคลองลานทั้งหมด 92 ชนิด พบนกทั้งหมด 82 ชนิด สัตว์สะเทินน้ำสะเทินบก 26 ชนิด สัตว์เลื้อยคลาน 35 ชนิด และปลา 30 ชนิด โดยมีสัตว์ที่ใกล้จะสูญพันธุ์เด่นๆ คือ นากใหญ่ขนเรียบ ชะมดเช็ด แมวป่า เสือลายเมฆ เขียดหลังปุ่มที่ราบ กบนา และเต่าหวาย เป็นต้น

## ระเบียงภาพ


ภาพ:Klonglan waterfall 08.jpg|น้ำตกคลองลาน
ภาพ:น้ำตกคลองน้ำไหล.JPG|น้ำตกคลองน้ำไหล



## อ้างอิง

## แหล่งข้อมูลอื่น

*อุทยานแห่งชาติคลองลาน สำนักอุทยานแห่งชาติ ส่วนศึกษาและวิจัยอุทยานแห่งชาติ

คลองลาน
หมวดหมู่:อำเภอคลองลาน
แกแล็คซี่แองเจล

**แกแล็คซี่ แองเจล** () () เป็นเกมจีบสาวแนว sci-fi comady ที่สร้างโดยบริษัท BROCCOLI ถูกสร้างขึ้นในเดือนมิถุนายน ปี ค.ศ. 2000 (พ.ศ. 2543) โดยเริ่มแรกนั้นถูกใช้ชื่อว่า Project G.A. ส่วนทางด้านอนิเมะและมังงะจะถูกสร้างเป็นแนวcomady ที่มีทางเลือกหลากหลาย ขณะที่เกมส์จะมีความจริงจัง และเน้นไปทางromance/actionมากกว่า

## อนิเมะ
อนิเมะซีรีส์ ผลิตโดย BROCCOLI, แมดเฮาส์ and Bandai Visual เปิดฉายเป็นครั้งแรกที่ญี่ปุ่นโดย แอนิแมกซ์ ระหว่าง 7 เมษายน ค.ศ. 2001 ถึง 29 กันยายน ค.ศ. 2001 ต่อมาจึงได้มีภาคอื่นฉายตามกันมาซึ่งประกอบด้วยซี่รี่ย์ที่สอง ("Z") และซี่รีย์ที่สาม ("A", "AA" และ "S") และซี่รีย์ที่สี่ ("X") ในแต่ละตอนที่ฉายจะมีประมาณ 25 นาที โดยชื่อตอนแต่ละจะเป็นชื่อของอาหาร ซี่รีย์แรกถูกนำเสนอโดย Animax ส่วนซี่ย์ต่อๆมา ถูกนำเสนอโดยTV Osaka และสถานี TXN ในต่างประเทศนั้น ถูกนำเสนอโดย Animax โดนนำเสนอเป็นเครือข่ายโดยใช้ภาษาอังกฤษ โดยเครือข่ายดังกล่าวได้แก่ เอเชียตะวันออกเฉียงใต้ และ เอเชียใต้ นอกจากนี้ยังมีประเทศอื่นๆ ได้แก่ ฮ่องกง ไต้หวัน เกาหลีใต้ และ ลาตินอเมริกา

## เนื้อเรื่อง
เรื่องราวของ "Galaxy Angel" จะเป็นเรื่องราวของหน่วยงานที่ได้รับการสนับสนุนโดยรัฐบาล ที่มีชื่อว่า *Angel Troupe* (Angel-tai) มีหน้าที่หลักคือค้นหา เทคโนโลยีที่สาบสูญ (Lost Technology) เพื่อนำมาใช้งานต่างๆ 

## ตัวละคร
### หน่วยมูนแองเจิ้ล
***มิลฟี่ ซากุราบะ** 
***ฟอร์เต้ สโตลเลน**
***รันฟา ฟรานบัวส์** 
***มินต์ บลองมังคซ**
***วานิลลา H**
***คาราสุมะ จิโตเสะ**

### ตัวละครอื่นๆ
***ทาคุโตะ ไมเยอร์ส** 
*เลสเตอร์ คูลดาลัส 
*โคเมีย 
*อารุโม 
*โคโค 
*ลุฟ 
*ศิวะ ทรานสบาล

## ซีรีส์

## รายชื่อตอน

## ดูเพิ่ม
* แองเจิ้ลสาวพิทักษ์จักรวาล (แกแล็คซี่ แองเจล รูน)

## อ้างอิง

หมวดหมู่:วิดีโอเกมที่ออกวางจำหน่ายในปี พ.ศ. 2545
หมวดหมู่:อนิเมะ
หมวดหมู่:วิดีโอเกมวางแผน
หมวดหมู่:วิดีโอเกมบันเทิงคดีแนววิทยาศาสตร์
หมวดหมู่:แอนิแมกซ์
หมวดหมู่:วิดีโอเกมที่มีตัวละครเอกหญิง
หมวดหมู่:วิดีโอเกมที่มีปฏิปักษ์หญิง
หมวดหมู่:แมดเฮาส์
หมวดหมู่:มังงะของสำนักพิมพ์คาโดกาวะโชเต็ง
โรงเรียนแม่สายประสิทธิ์ศาสตร์

**โรงเรียนแม่สายประสิทธิ์ศาสตร์** เป็นโรงเรียนมัธยมศึกษาขนาดใหญ่พิเศษของรัฐประจำอำเภอแม่สาย ตั้งอยู่ที่ตำบลเวียงพางคำ อำเภอแม่สาย จังหวัดเชียงราย ถือว่าเป็นโรงเรียนระดับมัธยมศึกษาของรัฐที่อยู่เหนือที่สุดของประเทศไทย

ปัจจุบันจัดการศึกษาระดับมัธยมศึกษารูปแบบสหศึกษา เป็นสถานมัธยมศึกษาขนาดใหญ่พิเศษ และเป็นส่วนราชการในบังคับของสำนักงานเขตพื้นที่การศึกษามัธยมศึกษาเชียงราย สำนักงานคณะกรรมการการศึกษาขั้นพื้นฐาน กระทรวงศึกษาธิการ มีสถานะเป็นนิติบุคคลตามกฎหมายว่าด้วยระเบียบบริหารราชการกระทรวงศึกษาธิการ

## ประวัติ
โรงเรียนแม่สายประสิทธิ์ศาสตร์ เปิดทำการสอน เมื่อวันที่  19  พฤษภาคม 2512  โดยเริ่มแรกเปิดเป็นสาขาของโรงเรียนแม่จันวิทยาคม  อำเภอแม่จัน  ทั้งได้ความร่วมมือ ร่วมใจ จากประชาชนในท้องถิ่น โดยการสนับสนุนของ นายบรรจง  ชูสกุลชาติ และนายธวัช สมสมาน นายอำเภอแม่สาย (ในขณะนั้น) ได้ชักชวนให้ประชาชนบริจาคเงิน จำนวน 53,198  บาท  เพื่อสร้างอาคารเรียนชั่วคราว และจัดหาวัสดุครุภัณฑ์เพื่อใช้ประกอบการเรียนการสอน โดยทางอำเภอแม่สาย ได้อนุญาตให้ใช้ที่ดินอันเป็นกรรมสิทธิ์ของกรมการปกครอง ประมาณ 45 ไร่ ซึ่งได้รับความร่วมมือจากบริษัทหินสยามช่วยปรับปรุงบริเวณให้

ในปีการศึกษา 2513 ทางกรมวิสามัญ (เดิม) ได้แต่งตั้ง นางอุไรวรรณ  วรพงษ์  ให้มาดำรงตำแหน่งครูใหญ่ และทางโรงเรียนได้เปิดดำเนินการของตนเองโดยใช้ชื่อว่า “โรงเรียนแม่สายประสิทธิ์ศาสตร์” และเริ่มได้รับการสนับสนุนทางด้านงบประมาณจากกรมสามัญศึกษา โดยก่อสร้างอาคารเรียนแบบ 212 และบ้านพักครู

ในปีการศึกษา 2514  โรงเรียนได้รับการพิจารณาให้เข้าอยู่ในโครงการปรับปรุงโรงเรียนมัธยมในชนบท (คม.ช.) รุ่นที่ 8  โดยได้รับความช่วยเหลือจาก กรมสามัญศึกษา และในปีนี้ได้รับงบประมาณ ก่อสร้างโรงฝึกงานอุตสาหกรรมศิลป์  และบ้านพักครูเพิ่มขึ้น

ในปีการศึกษา 2517  กรมสามัญศึกษาได้มีคำสั่งยุบโรงเรียนแม่สาย (ประถมปลาย) สังกัดกองการประถมศึกษา มารวมเข้ากับโรงเรียน โดยโอนอัตรากำลังครู – อาจารย์ นักเรียน ภารโรง และอาคารสถานที่ทั้งหมดเป็นของโรงเรียน ทำให้มีอาคาร เรียน จำนวนครู – อาจารย์เพิ่มมากขึ้น  สำหรับนักเรียนชั้นประถมปลายที่ยังเหลืออยู่นั้น ได้ใช้ชื่อโรงเรียนบ้านสันโค้งเชียงรายจรูญราษฎร์ และหมดไป ในปีการศึกษา 2518

## รายนามผู้บริหารโรงเรียน

## อ้างอิง

หมวดหมู่:โรงเรียนในจังหวัดเชียงราย
หมวดหมู่:โรงเรียนมัธยมศึกษาขนาดใหญ่
หมวดหมู่:โรงเรียนมัธยมศึกษาประจำอำเภอในจังหวัดเชียงราย
หมวดหมู่:โรงเรียนสังกัดสำนักงานเขตพื้นที่การศึกษามัธยมศึกษาเชียงราย
หมวดหมู่:โรงเรียนที่ก่อตั้งในปี พ.ศ. 2507
หมวดหมู่:สิ่งก่อสร้างในอำเภอแม่สาย
หมวดหมู่:ก่อตั้งในประเทศไทยในปี พ.ศ. 2507
เขื่อนลำพระเพลิง

**เขื่อนลำพระเพลิง** สร้างขึ้นตั้งแต่ปี พ.ศ. 2505 โดยกั้นน้ำที่ภูเขาโซ่ และภูเขาหลวงที่ประชิดกันบริเวณบ้านบุหัวช้าง ตำบลตะขบ อำเภอปักธงชัย จังหวัดนครราชสีมา เพื่อกักเก็บน้ำไว้ใช้ประโยชน์ในการเกษตรกรรม และป้องกันอุทกภัย เขื่อนนี้เปิดใช้เมื่อปี พ.ศ. 2510 อยู่ในความดูแลของกรมชลประทาน กระทรวงเกษตรและสหกรณ์

ลักษณะของเขื่อนเป็นทะเลสาบยาวไปตามลำน้ำ จากหน้าเขื่อนประมาณ 21 กิโลเมตร สามารถกักเก็บน้ำได้ถึง 320 ล้านลูกบาศก์เมตร และเหนือเขื่อนมีอาณาเขตรับน้ำกว้างถึง 807 ตารางกิโลเมตร โดยทะเลสาบเหนือเขื่อนนั้นมีภูมิประเทศที่สวยงาม สองฟากฝั่งมีป่าไม้เขียวขจีร่มรื่น  ตอนต้นแม่น้ำมีน้ำตกคลองกี่  น้ำตกขุนโจร  น้ำตกละอองชมพู  ทำให้เขื่อนลำพระเพลิงเป็นสถานที่ท่องเที่ยวยอดนิยมสำหรับผู้ที่ต้องการมาพักผ่อน ตกปลา ตากอากาศชมวิวทิวทัศน์ริมอ่างเก็บน้ำ และเป็นสถานที่ท่องเที่ยวสำคัญแห่งหนึ่งของอำเภอปักธงชัย และจังหวัดนครราชสีมา

## การเดินทาง
ใช้ทางหลวงหมายเลข 304 (กบินทร์บุรี-ปักธงชัย) จากจังหวัดนครราชสีมา เข้าอำเภอปักธงชัยไปประมาณ 4 กิโลเมตร จะพบสี่แยก เลี้ยวขวาเข้าไปประมาณ 28 กิโลเมตร จะถึงที่ทำการเขื่อนลำพระเพลิง ซึ่งมีบ้านพักรับรอง ห้องประชุม และสิ่งอำนวยความสะดวกให้แก่นักท่องเที่ยวไว้พร้อม

นักท่องเที่ยวสามารถเช่าเหมาเรือหางยาวไปชมบรรยากาศภายในอ่างเก็บน้ำ เที่ยวน้ำตกคลองกี่หรือน้ำตกขุนโจนได้ โดยใช้เวลาไป-กลับประมาณ 3-4 ชั่วโมง

## แหล่งข้อมูลอื่น
* เขื่อนลำพระเพลิง
* เขื่อนลำพระเพลิง
* ข้อมูลท่องเที่ยว จังหวัดนครราชสีมา

ลำพระเพลิง
หมวดหมู่:สิ่งก่อสร้างในอำเภอปักธงชัย
หมวดหมู่:สิ่งก่อสร้างตั้งแต่ พ.ศ. 2505
หมวดหมู่:ก่อตั้งในประเทศไทยในปี พ.ศ. 2510
เชียงเฮงเส็ง

**ร้านเชียงเฮงเส็ง** เป็นร้านขายตะเกียงร้านหนึ่ง ตั้งอยู่บนถนนแปลงนาม (เยาวราช 10) แขวงสัมพันธวงศ์ เขตสัมพันธวงศ์ กรุงเทพมหานคร

ร้านเชียงเฮงเส็ง เป็นร้านขายตะเกียงที่มีชื่อเสียงมากร้านหนึ่ง ร้านเชียงเฮงเส็งเคยลงหนังสือและออกรายการโทรทัศน์มากมาย นอกจากนี้สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารียังเคยเสด็จมาที่ร้านแห่งนี้ ในวันที่ 2 กุมภาพันธ์ พ.ศ. 2546 ซึ่งเป็นวันหลังวันตรุษจีน 1 วันของปีนั้นด้วย

## ประวัติ
ร้านเชียงเฮงเส็ง เป็นร้านที่ขายและรับซ่อมตะเกียง ก่อตั้งขึ้นประมาณปี พ.ศ. 2480 โดย นายบุญนำ เปรมพูลสวัสดิ์ ตั้งอยู่ที่บ้านเลขที่ 17 ถนนแปลงนาม เขตสัมพันธวงศ์ กรุงเทพมหานคร

## ตำนานเชียงเฮงเส็ง
ร้านเชียงเฮงเส็ง (เยาวราช ถนนแปลงนาม) ในยุคสมัยที่ไฟฟ้าก้าวเข้ามาเป็นแหล่งที่ให้แสงสว่าง จนตะเกียงผู้เคยให้แสงสว่างต้องถอยร่นกลับไปอยู่ในซอกมุมเล็กๆของพิพิธภัณฑ์เก่าๆ หรือแม้กระทั่งถูกทำลายหายไปกับกาลเวลา ไม่น่าเชื่อว่าจะยังมีร้านขายและรับซ่อมตะเกียงที่ยังคงยืนหยัดมาได้ถึงวันนี้ ย้อนไปเมื่อปี พ.ศ. 2480 บุญนำ เปรมพูลสวัสดิ์ หรือ หน่ำเชียง เริ่มต้นจากการเป็นลูกจ้างร้านตะเกียง จนขยับขยายกลายมาเป็นเจ้าของร้านตะเกียงของตัวเองในที่สุด ด้วยการบริการที่จริงใจจึงทำให้มีลูกค้ามากมาย ในระยะแรกมีตะเกียงนำเข้าจากต่างประเทศ จนมาถึงการผลิตเองภายใต้ชื่อยี่ห้อ Moda และได้ปิดตัวไปแล้วตามความนิยมที่ลดลงไป แต่ในวันนี้ ทายาทรุ่นต่อๆมา ก็ยังคงทำหน้าที่ซ่อมและขายตะเกียงให้กับนักสะสม ซึ่งบัดนี้ตะเกียงทั้งรุ่นเก่าและรุ่นใหม่ ได้กลายมาเป็นเครื่องประดับตกแต่งมากกว่าคุณประโยชน์ที่ให้แสงสว่าง
* **ปัจจุบันทางร้านยังรับซ่อมตะเกียงและขายตะเกียงเจ้าพายุและเตาฟู่อีกด้วย**

## โมด้า ตะเกียงไทยแท้
* โมด้า หรือ ตราพาน (พานทอง) เป็นยี่ห้อของตะเกียงเจ้าพายุ ที่ร้านเชียงเฮงเส็งผลิตขึ้นเอง โมด้าเป็นตะเกียงกระเช้าใหญ่ทรงสูงขนาด 500 แรงเทียน แข็งแรง ทนทาน และเป็นตะเกียงที่หนามาก นอกจากตะเกียงเจ้าพายุแล้ว ร้านเชียงเฮงเส็งยังผลิตตะเกียงลานภายใต้ชื่อโมด้าด้วย

## สื่อที่เคยเผยแพร่
### รายชื่อหนังสือ
* หนังสือเสน่ห์ร้านเก่า
* นิตยสารบ้านและสวน
### รายชื่อรายการโทรทัศน์
* รายการลักกี้เกมส์
* รายการทไวไลฟ์โชว์

## แหล่งข้อมูลอื่น
*ตำนานเชียงเฮงเส็ง ร้านตะเกียงหัวใจสัมพันธวงศ์

หมวดหมู่:ร้านค้าในประเทศไทย
กำหนดการเชิงเส้น

**กำหนดการเชิงเส้น** เป็นคณิตศาสตร์ประยุกต์แขนงหนึ่งที่คิดค้นขึ้นมาประมาณ พ.ศ. 2482 โดย Leonid Kantorovich เพื่อแก้ปัญหาให้เป็นไปตามจุดประสงค์ของมนุษย์ โดยมีแนวคิดที่ว่า ให้เพียงพออย่างสูงสุดในทรัพยากรที่มีจำกัด สามารถใช้คำนวณเพื่อแก้ปัญหาได้หลายอย่าง เช่น คำนวณการผลิตสินค้าให้ได้มากที่สุด แต่เสียค่าใช้จ่ายน้อยที่สุด, หาวิธีการเคลื่อนย้ายทหารให้มากที่สุดโดยที่เสียค่าใช้จ่ายน้อยที่สุด, ผลิตสินค้าจำนวนน้อยที่สุด แต่ทำกำไรได้มากที่สุด หรือหาว่า หากบริษัทหนึ่งผลิตสินค้า 2 ประเภท ต้องผลิตอย่างละกี่ชิ้นจึงจะได้กำไรสูงสุด เป็นต้น

กำหนดการเชิงเส้น จะอยู่ในรูปแบบทางคณิตศาสตร์ของสมการเชิงเส้นและอสมการเชิงเส้น แล้วหาค่าสูงสุด ต่ำสุดของฟังก์ชันที่สอดคล้องกับสมการ (และอสมการ) ที่กำหนด ตัวแบบคณิตศาสตร์ประกอบด้วย
* ฟังก์ชันเชิงเส้น เป็นสมการที่สร้างให้ตรงกับจุดประสงค์ที่ต้องการ เรียกฟังก์ชันนี้ว่า ฟังก์ชันเป้าหมาย โดยจะตั้งสมการขึ้นเพื่อหาค่าสูงสุด หรือต่ำสุด ขึ้นอยู่กับตัวแปร เช่น D = 15x+20y
* เงื่อนไขจำกัด (เงื่อนไขบังคับ) ได้แก่อสมการ หรือสมการที่เป็นเงื่อนไขที่กำหนดให้ เป็นเงื่อนไขที่ถูกจำกัดของทรัพยากร หรือตัวแปร เช่น 2x + y \le 100, x \ge 0, y \ge 0, x + 2y \le 80

## อ้างอิง
* สสวท หนังสือเรียนอิเล็กทรอนิกส์ รายวิชาเพิ่มเติม คณิตศาสตร์ ชั้นมัธยมศึกษาปีที่ 4-6 เล่ม 6 
* สสวทและพิทยุทธ วงศ์จันทร์ กำหนดการเชิงเส้น
* กำหนดการเชิงเส้น 

หมวดหมู่:คณิตศาสตร์
หมวดหมู่:กำหนดการเชิงเส้น
หมวดหมู่:การวิจัยดำเนินการ
โชว์มียัวร์เลิฟ

"**โชว์มียัวร์เลิฟ**" () เป็นซิงเกิลพิเศษร่วมกันระหว่างบอยแบนด์สัญชาติเกาหลีใต้ 2 วงคือ ทงบังชินกี และซูเปอร์จูเนียร์ ออกวางจำหน่ายเมื่อวันที่ 15 ธันวาคม พ.ศ. 2548 และสามารถขึ้นไปถึงอันดับหนึ่งของชาร์ต โดยมียอดจำหน่ายกว่า 49,945 ชุด

ในท่อนแร็ปเป็นผลงานการเขียนของสมาชิกจากวงซูเปอร์จูเนียร์ได้แก่ ฮีช็อล, ชินดง และอึนฮย็อก

## มิวสิกวิดีโอ
มิวสิกวิดีโอ "Show Me Your Love" เริ่มจากที่สมาชิกจากวงทงบังชินกี และซูเปอร์จูเนียร์ ร่วมกันถ่ายภาพโปรโมตสำหรับฤดูหนาว และเริ่มที่จะมีท่าทีที่อิดโรยและเบื่อหน่าย ทงบังชินกีเป็นฝ่ายเริ่มร้องเพลงก่อน พวกเขาร้องเพลงภายใต้หิมะ ในโบสถ์ และสถานที่อื่นๆภายใต้บรรยากาศของเทศกาลคริสต์มาส

## รายชื่อเพลง

## ผลงานในชาร์ตและยอดจำหน่าย
### ชาร์ต 50 อันดับ อัลบั้มขายดีในประเทศเกาหลีใต้

## อ้างอิง

## แหล่งข้อมูลอื่น
* http://www.super-junior.co.kr 
* http://www.smtown.com
* http://superjunior-happy.iple.com/ 
* http://www.suju-thailand.com 
* http://www.pingbook.com

หมวดหมู่:ซิงเกิลในปี พ.ศ. 2548
หมวดหมู่:เพลงของซูเปอร์จูเนียร์
หมวดหมู่:เพลงของทงบังชินกี
หมวดหมู่:เพลงภาษาเกาหลี
หมวดหมู่:เพลงเกาหลี
หมวดหมู่:ซิงเกิลในสังกัดเอสเอ็มเอนเตอร์เทนเมนต์
พลิกตำนานรักใต้ทะเลลึก

**พลิกตำนานรักใต้ทะเลลึก** ()  เป็นภาพยนตร์สารคดี เกี่ยวกับการสำรวจซากเรืออาร์เอ็มเอส ไททานิกของนักวิทยาศาสตร์  กำกับโดย เจมส์ คาเมรอน นำแสดงโดยบิล แพกซ์ตัน ซึ่งเป็นเพื่อนสนิทกับคาเมรอน

ภาพยนตร์เรื่องนี้ถ่ายทำโดยใช้เรือดำน้ำดำสำรวจในสถานที่จริง บริเวณมหาสมุทรแอตแลนติกเหนือ โดยใช้กล้องถ่ายภาพระบบ IMAX 3D  ออกฉายเมื่อวันที่ 11 เมษายน ค.ศ. 2003 เฉพาะที่โรงภาพยนตร์ไอแมกซ์ เป็นภาพยนตร์สามมิติเรื่องแรกของวอลต์ ดิสนีย์  และเป็นภาพยนตร์เรื่องแรกของคาเมรอน หลังจากภาพยนตร์เรื่อง ไททานิก

## แหล่งข้อมูลอื่น
* 
* Official Website 

หมวดหมู่:ภาพยนตร์ที่ออกฉายในปี พ.ศ. 2546
หมวดหมู่:ภาพยนตร์อเมริกัน 3 มิติ
หมวดหมู่:ภาพยนตร์ดิสนีย์
หมวดหมู่:ภาพยนตร์สารคดี
หมวดหมู่:ภาพยนตร์ที่กำกับโดย เจมส์ แคเมรอน
หมวดหมู่:ภาพยนตร์ไอแมกซ์อเมริกัน
หมวดหมู่:ภาพยนตร์โดยวอลต์ดิสนีย์พิกเชอส์
บิสกอตตี

thumb|บิสกอตตีแห่งปราโต
**บิสกอตตี** () คือคำในภาษาอิตาลีซึ่งมีความหมายว่า "ขนมปังกรอบ" (บิสกิต) แต่ในอเมริกาเหนือ คำนี้ถูกนำไปเรียกขนมปังกรอบชนิดหนึ่ง

## ที่มาและความหมายในภาษาอิตาลี
"บิสกอตตี" (biscotti) เป็นรูปพหูพจน์ของคำว่า "บิสกอตโต" (biscotto) ซึ่งมีหมายรวมถึงขนมปังกรอบทุกประเภท มีต้นกำเนิดมาจากคำว่า biscoctus ซึ่งเป็นภาษาละตินที่ใช้ในยุคกลาง หมายความว่า "ผ่านการอบสองครั้ง" คำนี้ได้ถูกนำเข้าไปใช้ในภาษาอังกฤษเป็นคำว่า biscuit (บิสกิต) ผ่านทางช่วงรอยต่อการเปลี่ยนแปลงของภาษาฝรั่งเศส

## ความหมายในอเมริกาเหนือ
ในอเมริกาเหนือ บิสกอตตีหมายถึงบิสกิตชนิดหนึ่งซึ่งกลายมาจากบิสกอตตีที่แข็ง มีรสอัลมอนด์ จากแคว้นทัสกานีของอิตาลี เสิร์ฟกับไวน์ซานโต บิสกอตตีชนิดนี้ยังเป็นที่รู้จักในชื่อ "บิสกอตตีแห่งปราโต" จึงมีความเป็นไปได้ที่จะมีต้นกำเนิดอยู่ที่เมืองปราโตในแคว้นทัสกานี

บิสกอตตีแบบอเมริกันอันที่จริงแล้วคือคุกกี้กรอบที่มักจะมีถั่วหรือกลิ่นแอนิส (เครื่องเทศจำพวกโป๊ยกั้ก) ประกอบอยู่ สูตรพื้นฐานที่ใช้ทำประกอบไปด้วยแป้งสองส่วน น้ำตาลหนึ่งส่วน ผสมเข้าด้วยกัน ใส่ไข่จนส่วนผสมเกาะกันแข็ง ใส่ผงฟู เติมกลิ่น และใส่ส่วนผสมอื่น ๆ เช่นถั่วหรือช็อกโกแลต จากนั้นก็นำแป้งที่เป็นแผ่นหนาไปอบครั้งแรกประมาณ 25 นาที ตัดเป็นชิ้นและนำไปอบอีกครั้งโดยใช้เวลาน้อยกว่าเดิม ยิ่งใช้เวลาในการอบครั้งที่สองมากเท่าใด คุกกี้ก็จะแข็งขึ้นเท่านั้น

บิสกอตตีแบบอิตาลีมักจะรับประทานคู่กับไวน์ แต่บิสกอตตีแบบอเมริกันมักจะรับประทานคู่กับกาแฟแบบอิตาลี หรือเครื่องดื่มที่มีเอสเปรสโซยืนพื้น เช่น กัปปุชชีโนและลัตเต มากกว่า

หมวดหมู่:อาหารว่าง
หมวดหมู่:คุกกี้
หมวดหมู่:อาหารอิตาลี
พันธุ์ธัมม์ ทองสังข์

**พันธุ์ธัมม์ ทองสังข์** เป็นผู้กำกับภาพยนตร์ และผู้อำนวยการสร้างภาพยนตร์  มีชื่อเสียงจากการกำกับภาพยนตร์เรื่อง ไอ้ฟัก ในปี พ.ศ. 2547 และเรื่อง มะหมา 4 ขาครับ ในปี พ.ศ. 2550

พันธุ์ธัมม์ ทองสังข์ เข้าสู่วงการจากการเป็นผู้ช่วยของ ยุทธนา มุกดาสนิท เป็นผู้ช่วยผู้กำกับเรื่องคู่กรรม (2538) และจักรยานสีแดง (2540) เริ่มเป็นผู้อำนวยการสร้างร่วม ภาพยนตร์เรื่องกุมภาพันธ์ ในปี พ.ศ. 2546 และสัตว์ประหลาด! ในปี พ.ศ. 2547 และได้เป็นผู้กำกับภาพยนตร์อย่างเต็มตัวในเรื่อง ไอ้ฟัก สร้างจากนวนิยาย คำพิพากษา ของชาติ กอบจิตติ 

พันธุ์ธัมม์ มีงานแสดงรับเชิญในภาพยนตร์เรื่อง เฟรนด์ชิพ เธอกับฉัน รับบทเป็นผู้กำกับภาพยนตร์ซ้อนในเรื่อง มีมุกตลกพูดถึงการกำกับภาพยนตร์ว่า กำกับนักแสดงที่เป็นคน (แสดงโดย วรุฒ วรธรรม) ยากกว่ากำกับหมา แล้วเดินจากไปพร้อมกับ "มะขาม" หมาไทยหลังอานตัวเอกจากเรื่อง มะหมา 4 ขาครับ

## ผลงาน
### กำกับ
* คู่กรรม (2538) 
* จักรยานสีแดง (2540) 
* ไอ้ฟัก (2547)
* มะหมา 4 ขาครับ (2550)
* LoveSyndrome รักโง่ ๆ (2556)
* เคหาสน์ดาว (2558) (กำกับร่วมกับ กรัณย์ คุ้นอนุวงศ์)
* Club Friday The Series 7 ตอน รักลวง (2559)
* ซ่อนรักกามเทพ (2560)
* รักจัดเต็ม ซีซั่น 2 (2560)
* เรื่อง ลับ หลัง Be Hide The Sin (2561)
* ฉันชื่อบุษบา (2563) (กำกับร่วมกับ กรัณย์ คุ้มอนุวงศ์)
* รักนี้ต้องเจียระไน (2566)
* ดวงใจภาดา
* กระบือสื่อที่รัก

### ผลงานในฐานะผู้จัดละคร
* เคหาสน์ดาว (2558)
* เพื่อเธอ (2559)
* โสด Stories (2559)
* โสด Stories 2 (2560)
* พรหมไม่ได้ลิขิต (2561)

### อำนวยการสร้าง
* กุมภาพันธ์  (2546)
* สัตว์ประหลาด! (2547)
* แสงศตวรรษ (2549)
* โลงต่อตาย (2551)
* เพื่อนร่วมห้อง...ต้องแอบรัก  (2552)

### ผลงานแสดง
* เฟรนด์ชิพ เธอกับฉัน‎ (2551)

## อ้างอิง

## แหล่งข้อมูลอื่น
* 

หมวดหมู่:นักแสดงชายชาวไทย
หมวดหมู่:ผู้กำกับภาพยนตร์ชาวไทย
แคดไท

**แคดไทย** * (CADThai) เป็นแพลตฟอร์มออนไลน์ สำหรับเพื่อผู้ใช้งานโปรแกรมแคด ผู้ที่เขียนแบบทั่วไป รวมไปถึงผู้ที่ทำงานกี่ยวกับการดีไซน์และออกแบบงานสองและสามมิติในด้านก่อสร้างและด้านอุตสาหกรรม ออกแบบมาเพื่อให้ผู้ใช้งานโปรแกรมดังกล่าวโดยเฉพาะคนไทย ได้เข้าถึงเครื่องมือพื้นฐานในการนำไปประกอบอาชีพ หรือนำไปช่วยลดเวลาในการทำงานเพื่อยกระดับคุณภาพชีวิตในการสร้างงานและนวัตกรรมใหม่ๆ 

## บริการของแพลตฟอร์ม แคดไท
* โปรแกรม CADThaiDWG โปรแกรมเขียนแบบ 2-3 มิติ ที่สามารถทำงานกับไฟล์ DWG ทดแทนหรือทำงานร่วมกันกับโปรแกรมเขียนแบบอื่นๆในท้องตลาดได้ โดยไม่มีค่าใช้จ่ายด้านลิขสิทธิ์
* **Library** แหล่งรวมโมเดล 2/3 มิติ รวมไปถึง Block และไฟล์ BIM ที่ตรงตามมาตรฐานอุตสาหกรรม หรือตรงตามยี่ห้อต่างๆที่มีอยู่จริง ที่สามารถนำไปใช้ในโปรแกรมเขียนแบบต่างๆได้โดยไม่ต้องเสียเวลาสร้างเอง
* Knowledge  แหล่งเรียนรู้กับคอร์สเรียนฟรี ในด้านสายงานแคดและการออกแบบดีไซน์
* Shareground พื้นที่สำหรับแชร์ผลงานออกแบบ 2 และ 3 มิติ สำหรับสมาชิกแพลตฟอร์ม รวมไปถึงการดาวน์โหลดนำไฟล์ที่เกี่ยวข้องไปใช้ในโปรแกรมออกแบบ

## อ้างอิง
* รายละเอียดแพลตฟอร์ม CADไท

หมวดหมู่:ซอฟต์แวร์ไทย
กราโนลา

thumb|กราโนลาแบบอาหารเช้า
**กราโนลา** () คืออาหารตะวันตกอย่างหนึ่งที่อาจจัดให้เป็นได้ทั้งอาหารเช้าจำพวกธัญพืชหรือเป็นขนมกินเล่นก็ได้ ประกอบไปด้วยข้าวโอ๊ต ถั่ว น้ำผึ้ง ผสมเข้าด้วยกันและอบจนกรอบ บางครั้งก็มีการเพิ่มผลไม้แห้ง ลูกเกด หรืออินทผลัมลงไปด้วย ถ้ามีการคนระหว่างอบ กราโนลาจะไม่เกาะกันมากนัก เหมาะสำหรับเป็นอาหารเช้า

กราโนลาให้พลังงานมาก (มีแคลอรีสูง) น้ำหนักเบา เก็บได้นาน จึงมักถูกนำไปเป็นเสบียงระหว่างการเดินทางเหมือนกับมูสลี

กราโนลาสามารถนำไปทานคู่กับโยเกิร์ต น้ำผึ้ง ผลไม้สด นม ซีเรียลอย่างอื่น หรือจะใช้แต่งหน้าขนมก็ได้

## กราโนลาแบบแท่ง
thumb|กราโนลาแบบแท่ง
กราโนลาแบบแท่งหรือ "กราโนลาบาร์" (Granola bar) หรือบางครั้งเรียกว่า "ซีเรียลบาร์" คือกราโนลาที่ถูกอัดให้เป็นแท่งและนำไปอบ นิยมกินเป็นขนมหรืออาหารว่าง

ผู้ที่คิดค้นกราโนลาแบบแท่งขึ้นมาคือ สแตนลีย์ เมสัน 

## อ้างอิง

หมวดหมู่:อาหารจากธัญพืช
หมวดหมู่:อาหารเช้า
หมวดหมู่:อาหารว่าง
อบีสกันดั้ม

**ZGMF-X31S อาบีสกันดั้ม**(ญี่ปุ่น:アビスガンダム  ;อังกฤษ:Abyss Gundam) เป็นโมบิลสูทที่มีบทบาทสำคัญในการ์ตูนญี่ปุ่น อะนิเมะ โมบิลสูทกันดั้มซี้ดเดสทินี ออกแบบโดยคุนิโอะ โอคาวาระ

อาบีสกันดั้มเป็นหนึ่งในโมบิลสูทรุ่นเซคันด์สเตจของซาฟท์ เนื่องจากสนธิสัญญายูเนียสได้ห้ามใช้งานนิวตรอนแจมเมอร์แคนเซลเลอร์กับโมบิลสูท โมบิลสูทรุ่นเซคันด์สเตจจึงใช้วิธีชาร์จพลังงานให้แบตเตอรี่ด้วย *ระบบส่งพลังงานลำแสงดิวเทเรียม* ของยานมิเนอร์ว่าแทน เกราะเฟสชิฟท์อาเมอร์ของโมบิลสูทรุ่นเซคันด์สเตจยังได้รับการปรับปรุงเป็นวาริเอเบิลเฟสชิฟท์อาเมอร์ (Variable Phase Shift Armor - VPS)ที่พัฒนาต่อมาจากข้อมูลของเฟสชิฟท์อาเมอร์เปลี่ยนสีได้ของสไตรค์รูจ ซึ่งสามารถปรับค่าพลังงานที่ใช้และพลังป้องกันได้และจะทำให้สีเปลี่ยนไป ที่แตกต่างกันคือวาริเอเบิลเฟสชิฟท์อาเมอร์สามารถเปลี่ยนสีได้ระหว่างการต่อสู้ แต่สไตรค์รูจต้องทำการปรับแต่งก่อนทำการสู้รบ

## จุดเด่น
อาบีสกันดั้มเป็นโมบิลสูทที่ออกแบบมาเพื่อให้ใช้งานในการสู้รบทางน้ำ แต่ต่างจากโมบิลสูทแบบสะเทินน้ำสะเทินบกรุ่นก่อนๆของซาฟท์ที่สามารถใช้ในการสู้รบทั่วไปและใช้งานในอวกาศได้ อาบีสกันดั้มไม่ใช้ปืนคลื่นเสียงเป็นอาวุธเหมือนโมบิลสูทแบบสะเทินน้ำสะเทินบกรุ่นก่อนๆแต่ใช้อาวุธบีมปกติแทน เมื่อใช้ในการต่อสู้ทั่วไปจึงใช้งานเหมือนยูนิตยิงสนับสนุนระยะไกล ส่วนเมื่อใช้งานในน้ำจะแปลงร่างเป็นโมบิลอาเมอร์ที่สามารถเคลื่อนไหวในน้ำด้วยความเร็วสูงได้ ที่ไหล่ทั้งสองข้างของอาบีสกันดั้มเป็นโล่ขนาดใหญ่ซึ่งด้านในของโล่แต่ละข้างจะมีบีมแคนน่อนสามลำกล้องซึ่งเป็นอาวุธหลักในร่างโมบิลสูท ส่วนด้านนอกติดตั้งตอร์ปิโดลันเชอร์และปืนคู่ไว้ ที่หน้าอกมีบีมแคนน่อนอานุภาพสูงและด้านหลังจะมีบีมแคนน่อนแฝด "บาลาเอนารุ่นปรับปรุง"ซึ่งพัฒนาต่อมาจากพลาสม่าแคนน่อนของฟรีด้อมกันดั้ม

ในภาคเสริมกันดั้มซี้ด เดสทินีแอสเทรย์นั้นระบุว่าเดิมทีนั้นมีแผนใช้โครงสร้างแบบคอร์สเปลนเดอร์ของอิมพัลส์กันดั้มกับอาบีสกันดั้มแต่ถูกยกเลิกไป ซึ่งระหว่างการทดสอบที่แพลนท์ *อาเมอรี่วัน* นั้น อาบีสกันดั้มมีมาเล สเตราด์เป็นนักบินทดสอบ ซึ่งในกลุ่มนักบินทดสอบรุ่นแรกสี่คนนั้นมีเพียงมาเลและชิน อาสึกะที่ได้รับเลือกให้เป็นนักบินตัวจริง แต่มาเลถูกยิงบาดเจ็บสาหัสขณะที่หน่วยแฟนธอมเพนของกลุ่มพันธมิตรโลกได้บุกเข้าไปขโมยโมบิลสูทรุ่นเซคันด์สเตจ โดยอาล์ว นีเดอร์ได้เป็นผู้ขโมยและใช้งานอาบีสกันดั้มซึ่งกลุ่มพันธมิตรโลกได้ให้รหัสใหม่กับอาบีสกันดั้มเป็น **RGX-02** อาบีสกันดั้มถูกทำลายในการต่อสู้กับอิมพัลส์กันดั้มของชิน อาสึกะที่หมู่เกาะครีตพร้อมกับที่อาล์วก็ได้เสียชีวิตไปด้วย

## ดูเพิ่ม
* รายชื่อหุ่นยนต์ใน Cosmic Era

หมวดหมู่:หุ่นยนต์ใน Cosmic Era
เกรย์ฮาวด์

thumb|สุนัขเกรย์ฮาวด์

**เกรย์ฮาวด์** () ถิ่นกำเนิดอยู่ที่อังกฤษ การใช้งานคร้งแรก ไล่กวดกระต่ายป่า กำเนิดเมื่อ 3,000 ปีก่อนคริสตกาล ส่วนสูง 69-76 ซม. น้ำหนัก 27-32 กก. นิสัย เป็นมิตร ร่าเริง 

สุนัขเกรย์ฮาวนด์ที่ใช้ในการประกวดจะมีขนาดใหญ่กว่าที่ใช้ในการวิ่งแข่ง แต่ทั้งสองชนิดมีลักษณะภายนอกเหมือนกันทุกประการ คือ มีรูปร่างและกล้ามเนื้อได้สัดส่วนช่วยให้วิ่งได้เร็วมาก ช่วงอกลึกทำให้มีความจุของปอดมากขึ้น สีขนอาจมีหลากหลาย บางตัวอาจมีสีขนมากกว่าหนึ่งสี

ประวัติ หลักฐานที่อาจบ่งบอกว่าสุนัขพันธุ์นี้มีต้นกำเนิดในตะวันออกกลางคือ การพบภาพสุนัขที่มีลักษณะคล้ายคลึงกันในสุสานของอียิปต์โบราณซึ่งมีอายุเกือบ 5,000 ปี นอกจากนี้ยังมีบันทึกในยุคแรกของอังกฤษที่ระบุว่ามีการนำสุนัขพันธุ์นี้เข้ามาราว ค.ศ. 900

ข้อสังเกต ไม่ต้องการออกกำลังกายมาก แม้จะเป็นสุนัขที่สุภาพ แต่มักชอบไล่กวดแมวหรือสุนัขขนาดเล็ก ดังนั้นถ้าปล่อยให้วิ่งโดยอิสระ จึงควรสวมตะกร้อปาก

หมวดหมู่:พันธุ์สุนัขที่มีต้นกำเนิดในสหราชอาณาจักร
หมวดหมู่:พันธุ์สุนัข
หมวดหมู่:พันธุ์สุนัขโลก
หมวดหมู่:สัตว์ที่พบในสหราชอาณาจักร
หมวดหมู่:สุนัขล่าเนื้อ
วลีพร หวังซื่อกุล

**วลีพร หวังซื่อกุล** เกิดที่จังหวัดนครสวรรค์ เมื่อปี พ.ศ. 2500 เป็นนักแปล จบชั้นมัธยมศึกษาตอนต้นจากโรงเรียนสตรีนครสวรรค์ มัธยมศึกษาตอนปลายจากโรงเรียนเตรียมอุดมศึกษา และปริญญาตรีจากจุฬาลงกรณ์มหาวิทยาลัย จากคณะอักษรศาสตร์ เมื่อจบปริญญาแล้ว ได้ทำงานเป็นเลขานุการ และทำงานแปลเป็นงานอดิเรก แต่หลังจากนั้นก็ได้ลาออกมาเป็นอาชีพนักแปลอย่างเต็มตัว และได้มีผลงานการแปลผลงานวรรณกรรมชิ้นเอกของโลกอย่าง แฮร์รี่ พอตเตอร์ ในเล่มที่ 3 ที่มีชื่อว่าแฮร์รี่ พอตเตอร์กับนักโทษแห่งอัซคาบัน ซึ่งได้แปลให้กับสำนักพิมพ์นานมีบุ๊คส์ ซึ่งวลีพรก็ได้แปลหนังสือชื่อดังต่างๆ จากประสบการณ์การแปลที่มีมาหลายสิบปี ซึ่งผลงานแปลที่มีชื่อเสียงได้แก่ การแปลหนังสือ แฮร์รี่ พอตเตอร์กับนักโทษแห่งอัซคาบัน,แปลหนังสือชุด แดร็กคิวล่า,แปลหนังสือกำลังใจแห่งชีวิต เป็นต้น

## ผลงานการแปล
# แปลหนังสือชุด แฮร์รี่ พอตเตอร์ ในเล่มที่ 3 แฮร์รี่ พอตเตอร์กับนักโทษแห่งอัซคาบัน
# หนังสือชุด แดร็กคิวล่า
# เงาล่ามรณะ
# กำลังใจแห่งชีวิต
# ปีศาจ
# สยองขวัญ

หมวดหมู่:นิสิตเก่าคณะอักษรศาสตร์ จุฬาลงกรณ์มหาวิทยาลัย
หมวดหมู่:นักแปลชาวไทย
วิกทอเรีย (รัฐบริติชโคลัมเบีย)

**วิกทอเรีย** () เป็นเมืองหลวงของรัฐบริติชโคลัมเบีย ประเทศแคนาดา ตั้งอยู่ทางปลายสุดของเกาะแวนคูเวอร์ เป็นเมืองที่มีชื่อเสียงด้านการท่องเที่ยว มีประชากรประมาณ 78,659 คนในเขตเมือง

## ภูมิอากาศ
วิกทอเรียมีลักษณะภูมิอากาศแบบภูมิอากาศแบบอบอุ่นชื้นภาคพื้นสมุทร ที่มีพรมแดนติดกับภูมิอากาศแบบเมดิเตอร์เรเนียน อุณหภูมิระหว่างฤดูร้อนและฤดูหนาวแตกต่างกันไม่มากนัก เช่นเดียวกันกับแวนคูเวอร์

โดยฤดูร้อนมีฝนน้อย ฟ้าใส และอากาศอบอุ่น ในเดือนกรกฎาคมถึงสิงหาคมมีอุณหภูมิเฉลี่ยอยู่ระหว่าง 12-21 องศาเซลเซียส ซึ่งเย็นกว่าแวนคูเวอร์ ขณะที่ฤดูหนาวมีฝนมาก ฟ้าครื้ม และอากาศไม่หนาวจัด ในเดือนธันวาคมถึงมกราคมมีอุณหภูมิเฉลี่ยอยู่ระหว่าง 3-8 องศาเซลเซียส ซึ่งอุ่นกว่าแวนคูเวอร์

ในเขตเมืองวิกทอเรียมีปริมาณหยาดน้ำฟ้ารวมทั้งปีราว 600-700 มิลลิเมตร ซึ่งต่ำกว่าแวนคูเวอร์เกือบเท่าตัว เนื่องจากวิกทอเรียอยู่ในพื้นที่อับฝน โดยเทือกเขาโอลิมปิกที่อยู่ใกล้เขตเมืองคอยบังลมและความชื้นเอาไว้ ขณะที่ท่าอากาศยานนานาชาติวิกทอเรีย ซึ่งอยู่ห่างจากเขตเมืองไปทางทิศเหนือราว 25 กิโลเมตร มีปริมาณหยาดน้ำฟ้ารวมทั้งปีสูงกว่าอยู่ที่ 900 มิลลิเมตร แต่ก็ยังต่ำกว่าแวนคูเวอร์

วิกทอเรียมีแสงแดดรวมทั้งปีราว 2,100-2,200 ชั่วโมง มากกว่าแวนคูเวอร์ที่มีแสงแดดรวมทั้งปีประมาณ 1,900 ชั่วโมง มีหิมะตกเฉลี่ยเพียง 7-8 วันต่อปี และมีปริมาณหิมะรวมทั้งปีต่ำกว่า 40 เซนติเมตร ส่วนใหญ่หิมะที่ตกลงมาสู่พื้นดินมักละลายไปอย่างรวดเร็ว

นับตั้งแต่ปี ค.ศ. 1898 วิกทอเรียมีสถิติอุณหภูมิต่ำสุดเป็นประวัติการณ์อยู่ที่ -15.6 องศาเซลเซียส เมื่อวันที่ 29 ธันวาคม ค.ศ. 1968 และสถิติอุณหภูมิสูงสุดเป็นประวัติการณ์อยู่ที่ 36 องศาเซลเซียส เมื่อวันที่ 11 กรกฎาคม ค.ศ. 2007

## อ้างอิง

หมวดหมู่:เมืองในรัฐบริติชโคลัมเบีย
หมวดหมู่:สถานที่ที่ตั้งชื่อตามพระนามของสมเด็จพระราชินีนาถวิกตอเรีย
แวนคูเวอร์

**แวนคูเวอร์** () เป็นเมืองท่าชายฝั่งที่มีชื่อเสียงทางภาคตะวันตกเฉียงใต้ของรัฐบริติชโคลัมเบีย ประเทศแคนาดา เป็นเมืองที่ใหญ่ที่สุดของรัฐ และในภูมิภาคแปแซิฟิก มีประชากรราว 611,869 คน แต่เมื่อรวมเขตเมืองทั้งหมดจะมีประชากร 2,249,725 คน  ชื่อของเมืองมาจากชื่อของนักสำรวจชาวอังกฤษนามว่า จอร์จ แวนคูเวอร์

บางครั้งอาจจะสับสนระหว่างเมืองแวนคูเวอร์ รัฐบริติชโคลัมเบีย ประเทศแคนาดา กับเมืองแวนคูเวอร์ที่อยู่ในรัฐวอชิงตัน ประเทศสหรัฐอเมริกา

อุตสาหกรรมที่ทำรายได้ให้แก่เมืองในอดีต ได้แก่  การป่าไม้ การทำเหมืองแร่ การตกปลา และ เกษตรกรรม ส่วนปัจจุบัน ได้แก่ อุตสาหกรรมบริการ อันมีผลมาจากการท่องเที่ยวที่ขยายตัวขึ้น ปัจจุบันแวนคูเวอร์เป็นศูนย์กลางการถ่ายทำภาพยนตร์เป็นอันดับสามของอเมริกาเหนือรองมาจาก ลอสแอนเจลิส และนิวยอร์ก จนมีชื่อเล่นอีกชื่อว่า "Hollywood North" 
และแวนคูเวอร์ยังเป็นสถานที่จัดแข่งขัน กีฬาโอลิมปิกฤดูหนาว 2010 และพาราลิมปิกฤดูหนาว 2010อีกด้วย

## เมืองพี่น้อง
แวนคูเวอร์เป็นเมืองแรกของแคนาดาที่ทำความตกลงร่วมมือในระดับนานาชาติ เมืองพี่น้องได้แก่
*  โอเดสซา, ยูเครน (พ.ศ. 2487)
*  โยโกฮามา, ญี่ปุ่น (พ.ศ. 2508)
*  เอดินเบอระ, สกอตแลนด์, สหราชอาณาจักร (พ.ศ. 2521)
*  กวางโจว, สาธารณรัฐประชาชนจีน (พ.ศ. 2528)
*  ลอสแอนเจลิส, รัฐแคลิฟอร์เนีย, สหรัฐอเมริกา (พ.ศ. 2529)
*  โซล, เกาหลีใต้ (พ.ศ. 2550)

## ภูมิอากาศ
แวนคูเวอร์มีลักษณะภูมิอากาศแบบภูมิอากาศแบบอบอุ่นชื้นภาคพื้นสมุทร ที่มีพรมแดนติดกับภูมิอากาศแบบเมดิเตอร์เรเนียน อุณหภูมิระหว่างฤดูร้อนและฤดูหนาวแตกต่างกันไม่มากนัก โดยฤดูร้อนมีฝนตกน้อย ท้องฟ้าค่อนข้างแจ่มใส และอากาศอบอุ่น ในเดือนกรกฎาคมถึงสิงหาคมมีอุณหภูมิเฉลี่ยอยู่ระหว่าง 14-22 องศาเซลเซียส

ส่วนฤดูหนาวมีฝนตกชุก ท้องฟ้าครื้ม และอากาศไม่หนาวจัด โดยแวนคูเวอร์ถูกจัดว่ามีฤดูหนาวที่หนาวน้อยที่สุดในบรรดาเมืองใหญ่ของแคนาดา ในเดือนธันวาคมถึงมกราคมมีอุณหภูมิเฉลี่ยอยู่ระหว่าง 1-7 องศาเซลเซียส

แวนคูเวอร์มีปริมาณหยาดน้ำฟ้ารวมทั้งปีประมาณ 1,200 มิลลิเมตร ส่วนใหญ่ฝนตกชุกตั้งแต่เดือนตุลาคมไปจนถึงเดือนเมษายน และด้วยความที่ฤดูหนาวมีอากาศไม่หนาวจัด ทำให้แวนคูเวอร์มีหิมะตกน้อยกว่าเมืองใหญ่อื่น ๆ โดยมีหิมะตกเฉลี่ยเพียง 7-8 วันต่อปีเท่านั้น และมีปริมาณหิมะรวมทั้งปีต่ำกว่า 40 เซนติเมตร แวนคูเวอร์มีแสงแดดรวมทั้งปีประมาณ 1,900 ชั่วโมง

นับตั้งแต่ปี ค.ศ. 1937 แวนคูเวอร์มีสถิติอุณหภูมิต่ำสุดเป็นประวัติการณ์อยู่ที่ -17.8 องศาเซลเซียส เมื่อวันที่ 14 มกราคม ค.ศ. 1950 และ 29 ธันวาคม ค.ศ. 1968 ส่วนสถิติอุณหภูมิสูงสุดเป็นประวัติการณ์อยู่ที่ 34.4 องศาเซลเซียส เมื่อวันที่ 30 กรกฎาคม ค.ศ. 2009

## อ้างอิง

## แหล่งข้อมูลอื่น
* 
* 


หมวดหมู่:เมืองในรัฐบริติชโคลัมเบีย
การไทเทรต

thumbnail|ลักษณะการไทเทรต

**การไทเทรต** () คือ วิธีการทางปริมาณวิเคราะห์ (Quantitative Analysis) ใช้ในการหาปริมาตรของสารละลายมาตรฐาน (สารละลายที่เราทราบความเข้มข้นที่แน่นอนแล้ว) ที่ทำปฏิกิริยาพอดีกับสารละลายอื่นซึ่งทราบปริมาตร แต่ยังไม่ทราบความเข้มข้น เพื่อนำค่าปริมาตรที่ได้มาคำนวณหาความเข้มข้นของสารละลายอื่นนั้น

สำหรับการไทเทรตทุกชนิด จุดที่สารที่เรานำมาไทเทรตทำปฏิกิริยากันพอดี เราเรียกว่า จุดสมมูลหรือจุดสะเทิน (Equivalence Point)จุดที่กรดทำปฏิกิริยากันพอดีหรือสะเทินพอดีกับเบส ส่วนจุดที่อินดิเคเตอร์ (Indicator) เปลี่ยนสี เราเรียกว่า จุดยุติ (End Point) ซึ่งเป็นจุดที่เราจะยุติการไทเทรต โดยถ้าเราใช้อินดิเคเตอร์ที่เหมาะสมจะทำให้จุดยุติตรงกับจุดสมมูลหรือใกล้เคียงกับจุดสมมูลมาก แต่ถ้าเราใช้อินดิเคเตอร์ไม่เหมาะสมอาจจะทำให้จุดยุติอยู่ห่างจากจุดสมมูลมาก ทำให้ผลการทดลองคลาดเคลื่อนได้

## ประเภทของการไทเทรต
# การไทเทรตกรด-เบส (Acid-Base Titration) โดยมีสารที่ทำปฏิกิริยากันในการไทเทรตเป็นกรดกับเบส โดยอินดิเคเตอร์ที่ใช้จะเป็นอินดิเคเตอร์วัดค่า pH ทั่ว ๆ ไป
# การไทเทรตปฏิกิริยารีดอกซ์ (Redox Titration) โดยสารที่ใช้จะเกิดปฏิกิริยาออกซิเดชั่น-รีดักชั่น โดยส่วนใหญ่จะไม่ต้องใช้อินดิเคเตอร์เพราะเมื่อเกิดปฏิกิริยาสารละลายจะเปลี่ยนสีได้เอง
# การไทเทรตปฏิกิริยาการเกิดสารเชิงซ้อน (Complexometric Titration) โดยระหว่างปฏิกิริยาจะเกิดสารประกอบเชิงซ้อน (Complex Compound, Coordination Compound) ขึ้น สารที่ใช้ในการไทเทรตมักจะเป็น EDTA โดยอินดิเคเตอร์ที่ใช้ เช่น Eriochrome Black T เป็นต้น

## การไทเทรตกรด-เบส
การไทเทรตกรด-เบส เป็นการไทเทรตระหว่างสารละลายกรดกับเบส ใช้ในการหาปริมาณหรือความเข้มข้นที่แน่นอนของกรดหรือเบส ทำได้โดยนำสารตัวอย่างมาไทเทรตกับกรดหรือเบสที่ทราบความเข้มข้นที่แน่นอน แล้วสังเกตสีของอินดิเคเตอร์ที่เปลี่ยนไปเมื่อปฏิกิริยาเกิดจนถึงจุดสมมูล ขณะไทเทรต pH ถ้าเลือกใช้อินดิเคเตอร์ที่เหมาะสมจะบอกจุดยุติที่ใกล้เคียงกับจุดสมมูลได้ การไทเทรตกรด-เบส สามารถแบ่งออกได้เป็น 4 แบบ ซึ่งการไทเทรตแต่ละแบบให้ผลลัพธ์ที่แตกต่างกันออกไป ดังนี้

# การไทเทรตระหว่างกรดแก่กับเบสแก่
# การไทเทรตระหว่างเบสอ่อนกับกรดแก่
# การไทเทรตระหว่างกรดอ่อนกับเบสแก่
# การไทเทรตระหว่างกรดอ่อนกับเบสอ่อน

## อ้างอิง
* การไทเทรต 

หมวดหมู่:เคมี
หมวดหมู่:การไทเทรต
คู่เดือด เฉือนคม

**คู่เดือด เฉือนคม** (, จีนตัวเต็ม: 傷城, จีนตัวย่อ: 伤城, พินอิน: Shāngchéng, คำแปล: *นครแห่งความเปล่าเปลี่ยว*) ภาพยนตร์ในแนวแอ๊คชั่นทริลเลอร์สัญชาติฮ่องกง นำแสดงโดย โทนี่ เหลียง เฉาเหว่ย ทาเคชิ คาเนชิโร่ ซู ฉี จิงเล่ย ซู ตู้ เหวินเจ๋อ เอ็มเม่ หว่อง กำกับโดยแอนดริว เลา และอลัน มัก

## นักแสดง
* โทนี่ เหลียง เฉาเหว่ย เป็นนักสืบไห่
* ทาเคชิ คาเนชิโร่ เป็นนักสืบบ็อง
* ซู ฉี เป็นเฟิง
* จิงเล่ย ซู เป็นซูซาน
* เอ็มเม่ หว่อง เป็นราเชล
* ตู้ เหวินเจ๋อ เป็นนักสืบฉี

## เรื่องย่อ
ไห่ และ บ็อง เป็นสองนักสืบรุ่นพี่รุ่นน้องที่ต่างกันสุดขั้ว คนหนึ่งดูเหมือนจะจัดการทุกอย่างบนโลกนี้ได้หมด แต่รุ่นน้องผู้อ่อนประสบการณ์อย่างบ็องนั้นยังใหม่กับอาชีพนักสืบที่ต้องขอคำชี้แนะจากไห่อยู่เสมอ รวมทั้งปัญหาส่วนตัวของตัวเองกับ เฟิง แฟนสาวที่กำลังตั้งครรภ์ก็รบกวนจิตใจทุกวัน ไม่นับการเป็นชายที่ไม่ประสาเรื่องสุราเลยแม้แต่น้อย

แต่แล้วชีวิตของบ็องก็ต้องเปลี่ยนไปเมื่อการหวนกลับไปคืนดีกับ เฟิง กลายเป็นว่าเขาต้องกับกับศพของเธอแทน นั่นเป็นจุดหักเหที่ทำให้ชีวิตต้องเปลี่ยน ขณะเดียวกัน ไห่ เองก็ประสบพบกับปัญหาเหมือนกัน เมื่อ คิม พ่อตาตัวเองที่เป็นมหาเศรษฐีถูกฆาตกรรมในคฤหาสน์สุดหรู  โดยหลักฐานทั้งหมดไปที่ตัวของ ซูซาน (จิงเล่ย ซู) ลูกสาวของคิม ซึ่งเป็นภรรยาของไห่เอง ก็กำลังเกิดอาการหวาดระแวง ดังนั้นไห่จึงขอให้บ็องซึ่งเป็นนักสืบเอกชนเข้าช่วยในคดีนี้อีกแรง แต่แล้วฆาตกรรายเดียวกันพยายามฆ่าซูซานอีกคน บ็องเริ่มเกิดความสงสัยว่าฆาตกรที่พวกเขาตามล่าตัวอยู่คือคนใกล้ชิดพวกเขานั่นเอง ก่อนที่จะพบกับบทสรุปที่หักมุมและคาดไม่ถึง

## เบื้องหลังและคำวิจารณ์
*Confession of Pain* เป็นภาพยนตร์ในแนวแอ็คชั่นทริลเลอร์อีกครั้งจากการกำกับของ แอนดริว เลา และอลัน มัก ที่ประสบความสำเร็จอย่างมากจาก *[[Infernal Affairs]]* ในปี ค.ศ. 2002 ซึ่งเป็นภาพยนตร์ในแนวเดียวกัน ที่เป็นเสมือนการหวนระลึก *Infernal Affairs* อีกครั้ง โดยการใช้นักแสดงชุดเดียวกันอย่าง โทนี่ เหลียง เฉาเหว่ย และ ตู้ เหวินเจ๋อ กลับมาร่วมงานอีกครั้ง ในบทคู่หูนักสืบ

การแสดงของ ทาเคชิ คาเนชิโร่ ได้รับการวิจารณ์ว่าในตอนแรกทำท่าเหมือนว่าจะโดน โทนี่ เหลียง เฉาเหว่ย กลบรัศมีในช่วงแรก แต่แล้วเมื่อผ่านไป ได้เปลี่ยนบุคลิกตัวละครไปจากชายหนุ่มเรียบร้อยกลายเป็นชายหนุ่มเจ้าสำราญ ที่เจ้าตัวดูเหมือนจะเหมาะมากกับบทอย่างนี้

และถึงแม้จะไม่เข้มข้นเท่า *Infernal Affairs* แต่ว่า ในเรื่องนี้ก็ได้ถูกเสนอชื่อเข้าชิงรางวัลภาพยนตร์ฮ่องกงยอดเยี่ยม ครั้งที่ 26 ถึง 7 สาขา โดยโทนี่ เหลียง เฉาเหว่ย ได้ชิงในสาขานักแสดงนำชาย แต่ตัวภาพยนตร์ไม่ได้เข้าชิงในสาขาภาพยนตร์ยอดเยี่ยม

## อ้างอิง

## แหล่งข้อมูลอื่น
* เว็บไซต์ทางการ
* Official Japanese website 
* 
*''Confession of Pain'' at LoveHKFilm.com

หมวดหมู่:ภาพยนตร์ฮ่องกงที่ออกฉายในปี พ.ศ. 2549
หมวดหมู่:ภาพยนตร์ฮ่องกง
หมวดหมู่:ภาพยนตร์ที่กำกับโดย แอนดริว เลา
กลอง

thumb|กลอง ทำด้วยหนังวัวขึงด้วยเชือก

**กลอง** เป็นเครื่องดนตรีประเภทตีกระทบ ประกอบด้วยหน้ากลองและหุ่นกลอง หน้ากลองมักทำด้วยแผ่นหนังวัวขึงยึดติดกับโครงให้ตึงด้วยหมุดหรือเชือก ทำให้เกิดเสียงโดยการตีด้วยไม้ หรืออวัยวะของผู้เล่น กลองจัดเป็นเครื่องดนตรีที่เก่าแก่ที่สุดในโลก

กลอง มีทั้งกลองที่ทำจากหนังสัตว์ และ กลองที่ทำจากพลาสติก ซึ่งจะให้เสียงที่แตกต่างกันไป และการใช้อุปกรณ์ช่วย กลองที่ทำจากพลาสติกจะต้องใช้ไม้ช่วยตีเพราจะช่วยให้เกิดเสียงที่ดังขึ้น เช่น กลองสแนร์ และ กลองชุด เป็นต้น ส่วนกลองที่ทำจากหนังสัตว์ไม่จำเป็นที่จะต้องใช้ไม้ เนื่องจาก เราสามารถใช้แค่มือตีก็จะทำให้เกิดเสียงดังพอตัวอยู่แล้ว เช่น กลองยาว กลองรำมะนา ตะโพน เป็นต้น แต่ก็มีกลองหนัง ที่จำเป็นต้องใช้ไม้ก็มี เช่น กลองสะบัดชัยและ กลองทัด เนื่องจากเป็นกลองขนาดใหญ่จึงไม่สามารถใช้มือตีอย่างเดียวได้

ทั้งนี้ กลองไม่ได้มีเพื่อใช้ในด้านดนตรีนาฏศิลป์เท่านั้น แต่ยังใช้ในด้านอื่น ๆ อีกด้วย เช่น การตีกลองเพื่อร้องทุกข์ต่อศาล การตีกลองเพื่อเปิดสงครามในสมัยก่อน และ การตีกลองเพื่อเป็นสัญญาณเพื่อให้พระสงฆ์ฉันเพลได้

## กลองในประเทศไทย
*  กลองแขก
*   กลองมลายู
*   ตะโพน
*   ตะโพนมอญ
*   เปิงมาง
*   กลองทัด
*   กลองยาว
*   กลองสองหน้า
*   โทน
*   รำมะนา
*   กลองสะบัดชัย
*   กลองชาตรี
*   กลองตะโพน
*   กลองมังคละ
*   กลองมโหระทึก
*   กลองโนรา
*   กลองตึ่งโนง
*   ตะหลดปด
*   กลองเต่งถิ้ง
*   กลองกันตรึม

## กลองสากล
 
*   กลองชุด
*   กลองทิมปานี
*   กลองสแนร์
*   กลองเทเนอร์
*   กลองใหญ่
*   กลองบอกโก
*   กลองทอม

## อ้างอิง

กลอง
กำแพงพัง

**กำแพงพัง** (; ) เป็นชื่อโรคผิวหนังชนิดแผลเปื่อยหรือโรคไข้กาฬประเภทหนึ่งซึ่งอาจยังให้ผู้ป่วยถึงแก่ความตายได้ **"โรคแผลเปื่อยในประเทศร้อน"** หรือ **"โรคแผลประเทศร้อน"** หรือ **"โรคแผลปากหมู"** ก็เรียก

## ประวัติ

"กำแพงพัง" เป็นศัพท์ที่แพทย์ผู้ประกอบโรคศิลปะแผนโบราณใช้เรียกชื่อโรคไข้กาฬชนิดหนึ่ง ตำราแพทยศาสตร์สงเคราะห์ฉบับของหอพระสมุดวชิรญาณ ซึ่งกระทรวงสาธารณสุขจัดพิมพ์เป็นครั้งแรกใน พ.ศ. 2497 อธิบายเกี่ยวกับโรคนี้ว่า

"เมื่อจะตั้งต้นเป็นขึ้นมานั้น มีหัวผุดขึ้นมาหัวเดียวทำพิษสงเป็นกำลัง ให้จับสะท้านร้อนสะท้านหนาว ให้เชื่อมมัวร้อนในกระหายน้ำ ให้ฟกบวมขึ้น น้ำเหลืองแตกพังออก วางยาไม่หยุด ให้พังออกได้ตาย"

ราชบัณฑิตยสถานสันนิษฐานว่า โรคกำแพงพังตามแพทยศาสตร์แผนโบราณนั้น คือ โรคที่ปัจจุบันเรียกตามแพทยศาสตร์สมัยใหม่ว่า "โรคแผลเปื่อยในประเทศร้อน" หรือ "โรคแผลประเทศร้อน" ซึ่งพบมากในเขตร้อน เช่น ในทวีปอัฟริกาหรือเอเชียตะวันออกเฉียงใต้รวมถึงประเทศไทยด้วย

โรคนี้เกิดขึ้นเป็นจำนวนมากในประเทศไทยหลังสงครามโลกครั้งที่ 2 ใน พ.ศ. 2498

## อาการ

ตามแพทยศาสตร์สมัยใหม่ โรคกำแพงพังมีอาการตั้งต้นด้วยการเกิดตุ่มเล็ก ๆ คล้ายยุงหรือแมลงกัดต่อย หรืออาจเกิดตุ่มในแผลเดิมของคุดทะราดหรือแผลเรื้อรังก็ได้ จะมีอาการเจ็บปวดที่ตุ่มนั้น และก่อให้เกิดอาการไข้

ภายในเวลาไม่กี่ชั่วโมง ตุ่มนั้นจะกลายเป็นแผลเน่าและแตกออกอย่างรวดเร็ว

ภายในไม่กี่วันถัดนั้น แผลจะเน่าเปื่อยลึกลงไปถึงกระดูก และแผ่กว้างออกยาวออกทุกทิศทุกทางรอบแผลนั้นจนเป็นอาณาเขตโตหลายนิ้วหลายฟุต โบราณจึงเปรียบว่าเหมือนกับกำแพงที่พังแผ่ออก

โรคนี้ทำให้ผู้ป่วยถึงแก่ความตายได้

## การเกิดโรค

สวัสดิ์ แดงสว่าง ผู้บัญชาการกรมมหาวิทยาลัยแพทยศาสตร์ สันนิษฐานว่า โรคนี้ ทางแพทยศาสตร์เข้าใจว่าเกิดจากเชื้อโรคชนิด *Spirochaeta schaudinni* และชนิด *Fusiform bacilus*

## อ้างอิง

* สวัสดิ์ แดงสว่าง. (2528). "กำแพงพัง". *สารานุกรมไทยฉบับราชบัณฑิตยสถาน,* (เล่ม 3 : กาลิทาส-ขอมแปรพักตร์). กรุงเทพฯ : ไพศาลศิลป์การพิมพ์. หน้า 1320-1321.

หมวดหมู่:โรคติดเชื้อแบคทีเรีย
หมวดหมู่:โรคผิวหนัง
หมวดหมู่:แผลเปื่อย
ไพรด์พาเรด

**ไพรด์พาเรด** (Pride parade) หรือ **การเดินขบวนไพรด์** (Pride march), **กิจกรรมไพรด์** (pride events) และ **เทศกาลไพรด์** (pride festival) เป็นเทศกาลสาธารณะที่จัดขึ้นโดยชุมชนเลสเบียน, เกย์, ไบเซ็กชวล, ทรานส์เจนเดอร์, เพศนอกระบบสองเพศ และ เควียร์ (LGBTQ) เพื่อเฉลิมฉลองการยอมรับในตนเอง, ความภาคภูมิใจในเพศตนเอง, สิทธิทางกฎหมาย ในหลายโอกาสยังมีการเรียกร้องเรื่องต่าง ๆ ทางกฎหมาย เช่น การสมรสเพศเดียวกัน กิจกรรมไพรด์ส่วนใหญ่จัดขึ้นรายปี และนิยมจัดในเดือนมิถุนายนเพื่อระลึกถึงการจลาจลสโตนวอลล์ที่นิวยอร์กซิตีในปี 1969 เหตุการณ์จุดเปลี่ยนสำคัญในการเคลื่อนไหวของผู้มีความหลากหลายทางเพศยุคใหม่ 

ในปี 1970 ได้มีไพรด์พาเรดประกอบการประท้วงในชิคาโก, ลอสแองเจลิส, นิวยอร์กซิตี และซานฟรานซิสโก ในช่วงไล่เลี่ยกับการครบรอบหนึ่งปีเหตุการณ์ที่สโตนวอลล์ จากนั้นกิจกรรมได้เติบโตเป็นกิจกรรมใหญ่ที่จัดรายปีและมีการจัดขึ้นทั่วโลก ในปี 2019 ได้มีกิจกรรมเฉลิมฉลองไพรด์ที่ใหญ่ที่สุดในโลกขึ้นในสโตนวอลล์ 50 - เวิลด์ไพรด์ นิวยอร์กซิตี 2019 จัดโดยเฮริเทจออฟไพรด์เพื่อเฉลิมฉลอง 50 ปีของเหตุจลาจลสโตนวอลล์โดยมีผู้เข้าร่วมกว่าห้าล้านคนในเฉพาะแมนฮัตตัน

## อ้างอิง


หมวดหมู่:เหตุการณ์ของกลุ่มบุคคลที่มีความหลากหลายทางเพศ
พไรด์พาเรด
พไรด์พาเรด
ดีทรอยต์ (แก้ความกำกวม)

**ดีทรอยต์** () อาจหมายถึง

; เมือง
* ดีทรอยต์ (รัฐมิชิแกน)
* ดีทรอยต์ (รัฐแอลาบามา)
* ดีทรอยต์ (รัฐอิลลินอยส์)
* ดีทรอยต์ (รัฐแคนซัส)
* ดีทรอยต์ (รัฐเมนน์)
* ดีทรอยต์ (รัฐโอเรกอน)
* ดีทรอยต์ (รัฐเท็กซัส)
* ดีทรอยต์ (มินเนโซต้า)

; สถานที่
* หาดดีทรอยต์, รัฐมิชิแกน
* ทะเลสาบดีทรอยต์, รัฐมินนิโซตา

; วิดีโอเกม
* ดีทรอยต์: บีคัมฮิวแมน
1408 ห้องสุสานแตก

***1408 ห้องสุสานแตก*** เป็นภาพยนตร์อเมริกันในปี 2007 สร้างจากเรื่องสั้นของสตีเวน คิงในปี 1999 เรื่อง *1408*

## นักแสดง
* จอห์น คูแซค เป็น ไมค์ เอ็นสลิน
* แซมูเอล แจ๊คสัน เป็น เจอรัลด์ โอลิน
* แมรี แมคคอร์แมค เป็น ลิลลี่ เอ็นสลิน
* โทนี่ ชาลู เป็น แซม ฟาเรล
* Len Cariou เป็น พ่อของไมค์
* Jasmine Jessica Anthony เป็น เคที เอ็นสลิน

## เนื้อเรื่อง
หนุ่ม นักเขียนนิยายสยองขวัญ “ไมค์” นำแสดงโดย จอห์น คูแซ็ค มีความคิดที่ว่าผีไม่มีจริง จนกว่าจะได้เห็นกับตา เขาเดินทางไปสถานที่ต่างๆ ที่เคยว่าเฮี้ยนและมีผีหลอก เพื่อพิสูจน์ให้เห็นว่าความเชื่อเหล่านั้นเป็นเพียงแค่ความเข้าใจผิด จนกระทั่งเขาได้มาลองของยังห้องพัก 1408 ที่โรงแรมแห่งหนึ่งที่ว่ากันว่า ใครก็ตามที่เข้าไป ไม่เคยได้รอดกลับออกมา แล้วทุกคนล้วนตายอย่างสยอง ในระหว่างที่ไมค์ได้พยายามพิสูจน์ว่าผีไม่มีจริงอยู่ได้ไม่นานนั้น ไมค์ก็ได้เห็นกับสิ่งที่ไม่เคยคาดฝันมาก่อนกับตา และอาจต้องตาย ถ้าหนีออกมาไม่ได้

## เกร็ดเล็กน้อย
1408 กำกับโดย ไมเคิล ฮาฟสตรอม ผู้กำกับและนักเขียนบทชาวสวีเดน ซึ่งเป็นที่ยอมรับ และยังเข้าชิงตุ๊กตาทองจากภาพยนตร์ที่สร้างในบ้านเกิด และได้รับความสนใจจากผู้ชมชาวอเมริกัน และบรรดานักวิจารณ์มากมาย จากหนังขนหัวลุกที่สร้างในปี 2005 เรื่อง Derailed ที่นำแสดงโดย คไลฟ์ โอเว่น และ เจนนิเฟอร์ แอนิสตัน งานล่าสุดของเขาเป็นการดัดแปลงเรื่องสั้นของ สตีเฟ่น คิง เรื่อง 1408 (เริ่มแรกเป็นส่วนหนึ่งของหนังสือเสียง ต่อมาก็ถูกนำมาตีพิมพ์ในคอลเล็คชั่นรวมเรื่องสั้นปี 2002 ชื่อ Everything's Eventual) โดยฝีมือของ แมทท์ กรีนเบิร์ก (Reign of Fire, Halloween H20: 20 Years Later) มือดัดแปลงบทหนังเขย่าขวัญ และคู่นักเขียนบท แลร์รี่ คาราสซิวสกี้ กับ สกอตต์ อเล็กซานเดอร์ (Agent Cody Banks, Man on the Moon, The People vs. Larry Flynt, Ed Wood, Problem Child) นักเขียนบทยอดเยี่ยมรางวัลลูกโลกทองคำ ซึ่งได้พาฮอฟสเตริมเข้าสู่โลกอีกใบ ที่แตกต่างโดยสิ้นเชิง... เป็นโลกที่สร้างขึ้นโดยปรมาจารย์สยองขวัญ ฮอฟสเตริมรู้สึกมั่นใจในการควบคุมการผลิตหนังภาษาอังกฤษ ซึ่งถือว่าเป็นเรื่องที่สองของเขาเท่านั้นเอง อีกทั้งภาพส่วนใหญ่จะเป็นฉากที่เกิดขึ้นในห้อง 1408 ในลอนดอนเสียด้วย เขาดีใจที่ได้กลับมาร่วมงาน กับทีมงานส่วนใหญ่ของเขาจากเรื่อง Derailed อย่าง ปีเตอร์ บอยล์ มือตัดต่อภาพผู้ชิงรางวัลออสการ์, นาตาลี วอร์ด นักออกแบบเครื่องแต่งกาย และ แอนดรูว์ ลอว์ส ผู้ออกแบบการผลิต ส่วนผู้กำกับภาพ เบอนัวต์ เดอลอม มาช่วยทำให้ฝ่ายสร้างสรรค์สมบูรณ์แบบยิ่งขึ้น

## อ้างอิง

## ดูเพิ่ม
* เว็บไซต์อย่างเป็นทางการ
* 
* Detailed Comparison between Theatrical release (PG-13) and Director's Cut (PG-13)

## อ้างอิง

หมวดหมู่:ภาพยนตร์ที่ออกฉายในปี พ.ศ. 2550
ประแจคอม้า

200px|thumb|ประแจคอม้า
**ประแจคอม้า** (straight pipe wrench) เป็นประแจที่ปรับขนาดได้ สำหรับใช้ในงานขันท่อโลหะ หรือข้อต่อที่มีผิวกลม ประแจชนิดนี้ออกแบบให้ฟันของประแจที่หน้าสัมผัส กินเข้าไปในผิวสัมผัสในขณะใช้งาน เพื่อให้จับชิ้นงานได้แน่นหนา จึงไม่เหมาะสำหรับใช้ขันน็อต เพราะจะทำให้หัวน็อตเสียหาย

ประแจชนิดนี้ออกแบบโดย Daniel C. Stillson เมื่อ ค.ศ. 1869 บางครั้งจึงเรียกว่า ประแจ Stillson

## อ้างอิง

หมวดหมู่:เครื่องมือ
หมวดหมู่:สิ่งประดิษฐ์ของสหรัฐ
อภินิหารเจ้าหนูตะลุยแดนเวทย์

***อภินิหารเจ้าหนูตะลุยแดนเวทย์*** (; ) เป็นนวนิยายญี่ปุ่นแนวแฟนตาซีที่เขียนโดยมิยูกิ มิยาเบะ

## อ้างอิง

## แหล่งข้อมูลอื่น
*  ที่ Viz Media
* 

หมวดหมู่:เซเน็ง
หมวดหมู่:เกมสำหรับนินเท็นโดดีเอส
หมวดหมู่:ภาพยนตร์อนิเมะที่สร้างจากนวนิยาย
ภาษาโบโตลัน

**ภาษาโบโตลัน** (Botolan) เป็นภาษากลุ่มซัมบัล มีผู้พูด 32,867 คนใน พ.ศ. 2543 ส่วนใหญ่อยู่ในซัมบาเลโญ เมืองโบโตลันและคาบางันในฟิลิปปินส์
## อ้างอิง

บโโตลัน
ภาษามักอันซี

**ภาษามักอันซี** (Mag-antsi) หรือ**ภาษามักอันชี** เป็นภาษากลุ่มซัมบัล มีผู้พูดราว 4,200 ใน พ.ศ. 2548 ในชุมชนชาวเอตาในเมืองบาโตลัน เมืองเกปัสและบัมบัน เมืองปัมปางาและเมืองอาเงเลส ฟิลิปปินส์
มักอันซี